EURÓPAI BIZOTTSÁG Brüsszel, 2016.11.16. COM(2016) 731 final 2016/0357(COD) Javaslat AZ EURÓPAI PARLAMENT ÉS A TANÁCS RENDELETE az Európai Utasinformációs és Engedélyezési Rendszer (ETIAS) létrehozásáról, valamint az (EU) 515/2014 rendelet, az (EU) 2016/399 rendelet, az (EU) 2016/794 rendelet és az (EU) 2016/1624 rendelet módosításáról



INDOKOLÁS 1.A JAVASLAT HÁTTERE Háttér Átfogó prioritásunk a polgárok biztonságának megteremtése egy nyitott Európában. A migrációs és menekültügyi válság okozta nyomás a sorozatos terrortámadások mellett súlyosan próbára tette az EU migrációs és biztonsági keretrendszerét. Az uniós polgárok elvárják a schengeni térség külső határainak hatékony igazgatását az irreguláris migráció megakadályozása és a fokozottabb belső biztonság biztosítása érdekében. A külső határigazgatás hatékonysága lényeges előfeltétele a schengeni térségen belüli szabad mozgásnak, valamint annak, hogy a mobilitás világában megkönnyítsük az Unió külső határain való átkelést. Évente mintegy 400 millió uniós polgár és 200 millió nem uniós polgár kel át a schengeni határon. Ma a világ 60 országának mintegy 1,4 milliárd polgára élvezheti az Európai Unióba vízummentesen történő beutazás lehetőségét. Ennek köszönhetően az Unió az iparosodott világ legbarátságosabb úti célja, és a viszonosság elve alapján ebből az uniós polgároknak is előnye származik, mivel megkönnyíti számukra a vízummentes külföldre utazást. A schengeni országokba érkező vízumkötelezettség alól mentes harmadik országbeli állampolgárok száma tovább fog növekedni. Várhatóan több mint 30%-kal fog növekedni a schengeni határokat vízummentesen átlépő harmadik országok állampolgárai száma 2020-ra, a 2014-ben regisztrált 30 millióról 39 millió főre. Ezek az adatok azt mutatják, hogy szükség van egy olyan rendszer létrehozására, amely képes a vízumrendszerhez hasonló célkitűzések megvalósítására, nevezetesen az Unióba látogató harmadik országok állampolgárai által képviselt esetleges irreguláris migrációval kapcsolatos és biztonsági kockázatok értékelésére és kezelésére, azonban mindezt könnyedebb és látogatóbarátabb módon, az EU vízumliberalizációs politikájának célkitűzéseivel összhangban valósítja meg. A Bizottság 2016. szeptember 14-i, „Fokozott biztonság a mobilitás korában: a terrorizmus elleni küzdelemmel kapcsolatos információcsere javítása és a külső határok megerősítése” elnevezésű közleményében megerősítette annak szükségességét, hogy megtaláljuk a megfelelő egyensúlyt a mobilitás biztosítása és a fokozott biztonság között, miközben elősegítjük a schengeni térségbe vízum nélkül történő jogszerű beutazást. A vízumliberalizáció fontos eszköznek bizonyult a harmadik országokkal való partnerségek kiépítése terén – többek között a hatékony kiutasítási és visszafogadási rendszerek biztosításának eszközeként –, továbbá az Uniónak a vállalkozások és turisták számára vonzóbbá tétele érdekében. A vízumköteles harmadik országok állampolgáraival összehasonlítva az illetékes határrendészeti és a bűnüldöző hatóságok kevés információval rendelkeznek a vízummentes harmadik országok állampolgárai tekintetében azon kockázatokat illetően, amelyeket ezen személyek a schengeni határra való érkezésüket megelőzően jelenthetnek. Ha ismereteink e hiányzó információs réteggel és a vízummentes látogatókra vonatkozó kockázatfelméréssel kiegészülnének, ez jelentős hozzáadott értéket nyújtana a schengeni térség biztonságának fenntartása és erősítése érdekében jelenleg is meglévő intézkedések számára, és lehetővé tenné a vízummentes látogatók számára, hogy teljes mértékben kiélvezhessék vízummentes jogállásukat. A külső határok hatékony és integrált igazgatásának az új technológiák segítségével történő kiépítése az interoperabilitás teljes potenciáljának kiaknázásával a „Megerősített és intelligens információs rendszerek a határigazgatás és a biztonság szolgálatában” elnevezésű közleményben került meghatározásra, alkalmazására pedig az EU határregisztrációs rendszerére (EES) vonatkozó felülvizsgált jogalkotási javaslatban került sor. Az EES-re vonatkozó javaslat célja, hogy modernizálja az Unió külső határait átlépő nem uniós polgárok beutazásaival és kiutazásaival kapcsolatos feljegyzések gyűjtését és nyilvántartását. Ezzel párhuzamosan a Bizottság elindította egy, az Európai Utasinformációs és Engedélyezési Rendszer (ETIAS) létrehozására vonatkozó megvalósíthatósági tanulmány elkészítését. Az ETIAS rendszer a vízummentes harmadik országok állampolgáraitól gyűjtene információkat, és biztosítaná az információs és technológiai infrastruktúra terén az interoperabilitást a határregisztrációs rendszerrel és más uniós információs rendszerekkel. A lehető legnagyobb interoperabilitás és erőforrás-megosztás biztosítása érdekében a határregisztrációs rendszer és az ETIAS rendszer kidolgozását és végrehajtását együttesen és párhuzamosan kellene végezni. Juncker elnök úr szeptemberi, az Unió helyzetét értékelő beszédében kihangsúlyozta az Európai Utasinformációs és Engedélyezési Rendszerre vonatkozó javaslat gyors benyújtásának fontosságát, és a Bizottság bejelentette, hogy 2016 novemberéig elfogad egy jogalkotási javaslatot ezen rendszer létrehozásáról. Ennek keretében, a pozsonyi ütemtervben az ETIAS rendszerre történt hivatkozást követően az Európai Tanács 2016 októberében felkérte a Bizottságot, hogy terjesszen elő egy javaslatot az ETIAS rendszer létrehozására, hangsúlyozva annak szükségességét, hogy „lehetővé tegyük a vízummentes utazók előzetes biztonsági ellenőrzését, és szükség esetén a beléptetésük elutasítását”. Az ETIAS rendszer létrehozásának indoklása Az ETIAS rendszer egy automatizált rendszer lesz, mely a célból jön létre, hogy azonosítsa a schengeni térségbe vízummentesen beutazó látogatókhoz fűződő kockázatokat. Egyes országok, mint például az Amerikai Egyesült Államok, Kanada vagy Ausztrália már használnak hasonló rendszereket, és azokra biztonsági keretrendszerük alapvető részeként tekintenek, aminek eredményeképpen ezek a rendszerek már sok európai számára ismertek. Az ETIAS rendszer az utazás megkezdése előtt információkat gyűjt ezekről az utazókról, és ezáltal lehetővé teszi az előzetes adatfeldolgozást. Az utazók számára pedig bizonyosságot jelent, hogy problémamentesen átléphetik majd a határt. Az integrált határigazgatás erősítése és fokozott belső biztonság Jelen pillanatban nincsenek előzetes információink a schengeni külső határhoz vízummentesen érkező látogatók tekintetében. Mind a migráció, mind pedig a biztonság szempontjából egyértelműen szükség van előzetes ellenőrzések végrehajtására a schengeni térségbe vízummentesen érkező látogatókhoz fűződő kockázatok azonosítása érdekében. Jelenleg a schengeni térség külső határain szolgáló határőröknek kell meghozniuk ezt a döntést, anélkül, hogy ebben egy előzetes értékelés a segítségükre lenne. 2014-ben a külső határokon mintegy 286.000 harmadik országbeli állampolgártól tagadták meg a beléptetést a 28 tagú Európai Unióba. A beléptetés megtagadását a legtöbb esetben a külső szárazföldi határokon jegyezték fel (81 %), ezt követi a beléptetések légi határoknál történő megtagadása (16 %). A beléptetések ilyen elutasításának egyötödére érvényes vízum hiánya miatt került sor, de a legtöbb esetben negatívan értékelték az adott harmadik országbeli állampolgár által képviselt migrációs és/vagy biztonsági kockázatát. Az Europol és az Európai Határ- és Parti Őrség kockázatbecslései megerősítik e kockázatok meglétét mind az irreguláris migráció, mind pedig a biztonság szempontjából. Ezért az ETIAS rendszer legfontosabb funkciója a vízummentes harmadik országok állampolgárai által – egy elektronikus alkalmazáson keresztül, az Unió külső határaira történő érkezésüket megelőzően – benyújtott információk ellenőrzése lenne, azt vizsgálva, hogy ezen személyek kockázatot jelentenek-e az irreguláris migráció, a közbiztonság vagy a közegészségügy szempontjából. Erre oly módon kerülne sor, hogy a rendszer egy honlap vagy mobil alkalmazás útján benyújtott minden egyes kérelmet automatikusan feldolgoz és összevet az egyéb uniós információs rendszerekben tároltakkal, egy kifejezetten e célból létrehozott figyelőlistával, és világosan meghatározott átvilágítási szabályokkal. E vizsgálat lehetővé tenné annak megállapítását, hogy nincsenek olyan tényszerű bizonyítékok vagy megalapozott indokok, amelyek megakadályoznák egy utazási engedély kiadását. Az ETIAS rendszer létrehozása révén az Európai Határ- és Parti Őrség megbízást kapna arra, hogy egy ETIAS Központi Egységen keresztül biztosítsa az ETIAS Központi Rendszer igazgatását, amely össze lesz kapcsolva az országos határőrségi infrastruktúrákkal, illetőleg azokba beépítésre kerül. Az automatizált feldolgozás során elutasított kérelmek továbbításra kerülnének egy, az Európai Határ- és Parti Őrségen belül működő ETIAS Központi Egységhez, amely gyorsan ellenőrzi a megadott információk és az azonosított figyelmeztető jelzések helyességét. A figyelmeztető jelzés hatálya alatt álló vagy találatot eredményező kérelmek továbbításra kerülnek az érintett egy vagy több felelős tagállamnak. A szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség („eu-LISA”) dolgozná ki az ETIAS Információs Rendszert, és gondoskodna annak műszaki irányításáról. Az Europol információt szolgáltatna a biztonsági szempontok tekintetében. Az Unió azáltal, hogy minden vízummentes harmadik ország állampolgáraitól – az utazás módjától és a belépési ponttól függetlenül – megköveteli az érvényes utazási engedély meglétét, biztosítja, hogy minden látogatót az érkezését megelőzően ellenőrizzenek (vízummentessége tiszteletben tartása mellett). E rendszer különös fontossággal bír a szárazföldi határok esetében, ugyanis a szárazföldön (gyalog, autóval, busszal, teherautóval, vonaton) utazó, vízummentes harmadik országok állampolgárai tekintetében – a légi, illetőleg tengeri utazással ellentétben – nem keletkeznek előzetes utasinformációk (API) vagy utas-nyilvántartási adatállomány (PNR). Ennek megfelelően az ETIAS rendszer két módon fogja erősíteni az Unió belső biztonságát: elsősorban a biztonsági kockázatot jelentő személyeknek azt megelőzően történő azonosítása révén, mielőtt azok a schengeni külső határokra érkeznének; másodsorban azáltal, hogy információt szolgáltat a nemzeti bűnüldöző hatóságok és az Europol számára, amennyiben ez adott esetben, egy terrorcselekmény vagy más súlyos bűncselekmény megelőzése, felderítése és kivizsgálása érdekében szükséges. Az utazás megkönnyítése

Mindemellett az ETIAS rendszer megkönnyíti a vízummentes harmadik országok állampolgárai számára a schengeni külső határ átlépését. Az ETIAS rendszerben az engedélyt egy egyszerű, olcsó és gyors kérelmi eljárás keretében lehetne megszerezni, amely az esetek túlnyomó többségében nem igényelne további lépéseket. A hasonló utazásengedélyezési rendszereket működtető más országok (USA, Kanada, Ausztrália) tapasztalatai szerint nagyjából a kérelmek 95 vagy ennél nagyobb százaléka részesülne pozitív elbírálásban, amelyről a kérelmezők perceken belül értesítést is kapnának. Nem kerülne sor ujjlenyomatok és egyéb biometrikus adatok gyűjtésére. Az engedély öt évig lenne érvényes, többszöri beutazásra jogosítana fel, a kérelmi eljárás díja pedig mindössze 5 EUR lenne. Az utazást megelőzően kiadott engedély egyértelműbb helyzetet teremtene a schengeni térségbe tartó, vízummentes harmadik országok állampolgárai számára. Ha a kérelmezők megkapják az utazási engedélyt, ez megbízható korai jelzéssel szolgálna számukra arra nézve, hogy jogosultak belépni a schengeni térségbe. A helyzet jelenlegi állásához képest ez jelentős előrelépést jelentene az utazók számára. Habár a schengeni térségbe történő beutazás engedélyezésével kapcsolatos végső döntést továbbra is a külső határon szolgáló határőrök fogják meghozni, összhangban a Schengeni határ-ellenőrzési kódexszel, az ETIAS rendszer lényegesen csökkenteni fogja a határátkelőhelyeken előforduló olyan eseteket, amikor a beléptetés megtagadására kerül sor. A határőrök látni fogják, hogy az adott személy a határra érkezését megelőzően kapott-e utazási engedélyt vagy sem. Ily módon az ETIAS rendszer csökkenteni fogja a fuvarozóknak az utasok tengeri és légi határokról való visszaszállítása kapcsán felmerült költségeit is. Azok a személyek, akiktől az engedélyt megtagadják, nem fogják az idejüket és pénzüket a schengeni térségbe utazással vesztegetni. Az ilyen határozatokat a határozatot hozó tagállamnál meg lehet fellebbezni, továbbá nem lenne szükség hosszadalmas és költséges vízumeljárások kezdeményezésére, mint a hasonló utazásengedélyezési rendszerek esetében. Az ETIAS rendszer főbb elemei Fogalommeghatározás A javasolt Európai Utasinformációs és Engedélyezési Rendszer (ETIAS) a külső határok vízummentes harmadik országok állampolgárai általi átlépése során használatos uniós rendszer lesz. E rendszer lehetővé tenné annak megállapítását, hogy az ilyen személyek jelenléte a tagállamok területén felvet-e irreguláris migrációval kapcsolatos, biztonsági vagy közegészségügyi kockázatot. E célból a schengeni térségbe való beutazás új feltételeként bevezetésre kerülne egy utazási engedély, és az ETIAS rendszer által kiadott, érvényes utazási engedély hiánya pedig a schengeni térségbe való beléptetés megtagadásához vezetne. Ezenkívül, adott esetben, a fuvarozók kötelesek lennének ellenőrizni, hogy az utasok rendelkeznek-e az ETIAS rendszer által kiadott, érvényes utazási engedéllyel, mielőtt lehetővé tennék számukra a felszállást egy schengeni országba tartó közlekedési eszközre. Egy érvényes utazási engedély megbízható jelzésül szolgálna a látogatók számára arra nézve, hogy a schengeni határátkelőhelyre való érkezésüket megelőzően végrehajtott kockázatértékelés a priori jogosultságot biztosít számukra a schengeni térségbe való beutazásra. A határőr ez esetben is elvégezné a Schengeni határ-ellenőrzési kódexben előírt határellenőrzéseket, és ő hozná meg a beléptetés engedélyezésére, illetőleg megtagadására vonatkozó végső döntést. Az ETIAS rendszer az ETIAS Információs Rendszerből, az ETIAS Központi Egységből és az ETIAS Nemzeti Egységekből állna. Az ETIAS Információs Rendszer a következőkből állna: a kérelmek feldolgozására szolgáló központi rendszer; minden tagállam saját nemzeti egységes interfésze, amely ugyanazon műszaki előírásokon alapul valamennyi tagállamban, és összekapcsolja a központi rendszert a tagállamok nemzeti határinfrastruktúráival; egy biztonságos kommunikációs infrastruktúra a központi rendszer és a nemzeti egységes interfészek között; egy nyilvánosan elérhető honlap és egy mobil eszközökhöz használatos mobil alkalmazás; egy e-mail szolgáltatás; egy biztonságos felhasználóifiók-szolgáltatás, amely lehetővé teszi a kérelmezők számára, hogy további információkat, illetőleg dokumentumokat nyújtsanak be, amennyiben ezt szükségesnek ítélik; egy fuvarozók által használatos internetes átjáró (gateway); egy webes szolgáltatás, amely lehetővé teszi a központi rendszer és a külső érintettek közötti kommunikációt, valamint egy szoftver, amely lehetővé teszi az ETIAS Központi Egység és az ETIAS Nemzeti Egységek számára a kérelmek feldolgozását. Az ETIAS Információs Rendszer a lehető legnagyobb és műszakilag megvalósítható mértékben újra fel fogja használni az EES hardver és szoftver elemeit és kommunikációs infrastruktúráját. Az interoperabilitás egyéb olyan információs rendszerekkel is kialakításra kerülne, amelyekkel az ETIAS rendszernek egyeztetnie kell, mint például a Vízuminformációs Rendszer (VIS), az Europol adatai, a Schengeni Információs Rendszer (SIS), az Eurodac és az Európai Bűnügyi Nyilvántartási Információs Rendszer (ECRIS). Az ETIAS Központi Egység az Európai Határ- és Partvédelmi Ügynökségen belül fog létrehozásra kerülni, és annak jogi és politikai kerete részét fogja képezni. Az ETIAS Központi Egység a hét minden napján, napi 24 órában fog működni, és négy központi feladatot fog ellátni: 1.) annak biztosítása, hogy a kérelemfájlokban tárolt adatok, valamint az ETIAS Információs Rendszerben rögzített adatok pontosak és naprakészek, 2.) ha szükséges, az utazási engedély iránti kérelmek ellenőrzése a kérelmező személyazonosságával kapcsolatos kétértelműségek megszüntetése érdekében, olyan esetekben, amikor valamely automatikus folyamat találatot eredményez, 3.) az ETIAS átvilágítási szabályok egyedi kockázati mutatóinak meghatározása, vizsgálata, végrehajtása, értékelése és felülvizsgálata az ETIAS Átvilágítási Testülettel folytatott konzultációt követően 4.) a kérelmek kezelésére és az ETIAS átvilágítási szabályainak végrehajtására vonatkozó rendszeres ellenőrzések elvégzése, különös tekintettel azoknak az alapvető jogokra – és különösen a magánélet és az adatok védelmére – gyakorolt hatásaira. ETIAS Nemzeti Egységek jönnének létre az egyes tagállamokban. Ezek elsődleges feladata a kockázatértékelések elvégzése, valamint az automatikus kérelmi eljárás során elutasított utazási engedély iránti kérelmek elbírálása lenne. Megfelelő erőforrásokkal kellene rendelkezniük ahhoz, hogy feladataikat a hét minden napján, napi 24 órában képesek legyenek ellátni. Szükség esetén konzultálhatnának más nemzeti egységekkel és az Europollal, és véleményt bocsáthatnának ki olyan esetekben, amikor egy másik tagállam egyeztetés céljából felkeresi őket. Nemzeti központi hozzáférési pontokként is szolgálnának az ETIAS rendszerben tárolt adatokhoz bűnüldözési célokra való hozzáférésre irányuló kérelmek esetében, terrorcselekmények vagy a hatáskörükbe tartozó egyéb súlyos bűncselekmények megelőzése, felderítése és kivizsgálása érdekében. Egy tanácsadó funkcióval felruházott ETIAS Átvilágítási Testület is létrehozásra kerülne az Európai Határ- és Partvédelmi Ügynökség keretein belül. E testület az egyes ETIAS Nemzeti Egységek és az Europol képviselőiből állna, és a kockázati mutatók meghatározásával, értékelésével és felülvizsgálatával, valamint az ETIAS figyelőlista végrehajtásával kapcsolatos konzultáció céljából lenne felkereshető. Alkalmazási kör A biztonsági és közegészségügyi kockázatok ellenőrzése során a vízummentes harmadik országbeli állampolgárok tartoznának az ETIAS rendszer alkalmazási körébe, ideértve az uniós polgárok, illetőleg a szabad mozgás uniós jogával rendelkező harmadik országbeli állampolgárok családtagjait is, amennyiben nem rendelkeznek tartózkodási kártyával. Az ETIAS rendszer alkalmazási köre nem terjed ki: a huzamos tartózkodásra jogosító vízummal rendelkezőkre; a kishatárforgalmi engedéllyel rendelkezőkre; a schengeni térségben található mikroállamok polgáraira; a diplomata útlevéllel rendelkezőkre; hajók vagy légi járművek személyzetének tagjaira szolgálat közben; harmadik országok azon állampolgáraira, akik uniós polgárok vagy harmadik országok olyan állampolgárainak családtagjai, akik az uniós jogszabályok alapján szabad rendelkeznek a szabad mozgási jogával, feltéve, ha rendelkeznek érvényes tartózkodási kártyával; az elismert menekültekre; a hontalanok személyekre; az elismert menekültekre; a hontalan személyekre; az egyéb olyan személyekre, akik valamely tagállamban tartózkodnak és rendelkeznek e tagállam által kibocsátott úti okmánnyal. Az ETIAS alkalmazási köre nem terjed ki az uniós polgárokra. Következésképpen az olyan többes állampolgársággal rendelkező harmadik országok állampolgárai, akik többek közül valamelyik uniós ország állampolgárai, egy uniós tagállam által kibocsátott útlevelet kötelesek használni a schengeni térségbe való beutazáshoz. A kishatárforgalmi engedéllyel rendelkezőkre nem terjed ki az ETIAS rendelet alkalmazási köre, mivel folyamatban van a személyek ezen csoportjához fűződő biztonsági kockázatok 1931/2006/EK rendelet szerinti alaposabb vizsgálata, amely rendelet szabályokat állapít meg a tagállamok külső szárazföldi határain való kishatárforgalomra, valamint a Schengeni Egyezmény rendelkezéseinek módosítására vonatkozóan. Az Európai Bizottság meg fogja vizsgálni, hogy szükséges-e az 1931/2006/EK rendelet módosítása annak érdekében, hogy a kishatárforgalmi engedélyek kibocsátására vonatkozó feltételek megfelelő biztonsági kockázatértékelést garantáljanak, oly módon, hogy eközben semmilyen módon nem sértik a kishatárforgalmi engedélyek birtokosainak az 1931/2006/EK rendelet, valamint a Schengeni határ-ellenőrzési kódex révén nyújtott könnyítéseket. Az Európai Bizottság szintén meg fogja vizsgálni magának az engedélynek a biztonsági funkcióit. Utazási engedély kérelmezési és kibocsátási folyamat

A jogalkotási javaslat részletesen meghatározza a gyakorlati lépéseket, valamint az utazási engedély kiadásának vagy elutasításának folyamatát. Az alábbi ábra egy vízummentes harmadik ország állampolgára szemszögéből nyújt áttekintést a folyamatról. 1. ábra: Egy utazó útja az ETIAS rendszerben Elektronikus kérelem A tervezett utazást megelőzően a kérelmező egy külön e célra szolgáló honlapon vagy mobil alkalmazáson keresztül létrehoz egy elektronikus kérelmet. A kérelem kitöltéséhez a kérelmezőknek az alábbi adatokat kell megadnia: –Vezetéknév (családnév), utónév (utónevek), születéskori vezetéknév, szokásos név (nevek); születési idő, születési hely, születési ország, nem, jelenlegi állampolgárság, a kérelmező szüleinek utóneve; lakcím; –Úti okmány; –Adott esetben bármely egyéb állampolgárság; –Állandó tartózkodási helyre vonatkozó információk; –E-mail cím és telefonszám; –A tervezett első belépési tagállam; –Végzettségre és a jelenlegi foglalkozásra vonatkozó adatok; –Válaszok az ETIAS által a személy hátterére vonatkozóan feltett kérdésekre (az esetlegesen járványveszéllyel járó feltételek vagy más fertőző, illetve ragályos, parazitás megbetegedések kapcsán); büntetett előélet; jelenlét háborús övezetekben; illetőleg bármely korábbi, egy uniós tagállam területéről történő kiutasításra vonatkozó határozat vagy annak elhagyására felszólító végzés), –Ha a kérelmező kiskorú, a kiskorúért felelős személy azonosító adatai, –Amennyiben a kérelmet nem a kérelmező maga nyújtja be, azon személy vagy cég azonosító adatai, akit vagy amelyet képvisel (adott esetnek megfelelően). –Uniós polgárok, illetőleg a szabad mozgás uniós jogával rendelkező harmadik országbeli állampolgárok családtagjai esetében, ha nem rendelkeznek tartózkodási kártyával: a családtagi jogállásuk; azon családtag azonosító adatai, akihez a kérelmezőt családi kötelék fűzi; a köztük lévő családi kötelék. A kérelmi formanyomtatvány elektronikus kitöltése elméletileg legfeljebb 10 percet venne igénybe. Az érvényes útlevéltől eltekintve, a feltett kérdések megválaszolásához semmilyen további okmányra nincsen szükség. Az ETIAS a kérelmező nevében benyújtott kérelmeket is elfogadna olyan helyzetekben, amikor a vízummentes harmadik ország állampolgára nem képes személyesen benyújtani a kérelmét (például a kora, illetve írás-olvasási készségeinek szintje miatt, vagy mert e személy nem fér hozzá információs technológiához, illetőleg nem képes azt használni). Ebben az esetben a kérelmet egy harmadik személy is benyújthatja, feltéve, hogy a kérelemben feltüntetik e személy azonosító adatait.

A messziről utazni szándékozó kérelmezők rendszerint elektronikusan vagy egy utazási irodán keresztül vásárolják meg a jegyüket. Mindkét lehetőség esetében szükség van információs technológia alkalmazására. Következésképpen a kérelmező közvetlen hozzáféréssel fog rendelkezni az ETIAS kérelem benyújtásához szükséges technológiához, illetőleg lehetősége nyílik megkérni az utazási iroda munkatársát, hogy a nevében nyújtsa be a kérelmet. A díj megfizetése Miután a kérelem elkészült, minden 18. életévét betöltött kérelmező köteles lesz egy kérelmenként 5 EUR díjat megfizetni. Erre egy elektronikus fizetési folyamat keretében kerülne sor, euróban, bankkártyás fizetés vagy egyéb fizetési módok útján. A lehetséges fizetési módok meghatározására egy későbbi szakaszban kerülhet sor, hogy további, naprakész fizetési módokat is fel lehessen venni a lehetőségek közé, figyelembe véve a technológiai fejlesztéseket és azok rendelkezésre állását, annak érdekében, hogy ne gördítsünk akadályokat az ETIAS-engedély beszerzése során a vízummentes harmadik országok azon állampolgárai elé, akik nem rendelkeznek hozzáféréssel bizonyos fizetési módokhoz. A fizetéseket egy bank vagy pénzügyi közvetítő kezelné. A fizetés teljesítéséhez szükséges adatokat kizárólag a pénzügyi tranzakciókat lebonyolító társaságnak kellene megadni, ezek a kérelem keretében nem kerülnének feldolgozásra az ETIAS rendszerben. Miután beérkezett az összeg, az ETIAS rendszerben a kérelem automatikusan benyújtásra kerül. A kérelem feldolgozása A kérelem értékelésének és elbírálásának folyamata a díj megfizetésének megerősítését követően azonnal elkezdődne. A kérelmek feldolgozása automatikusan történne. Adott esetben a kérelmet manuálisan dolgoznák fel az ETIAS Központi Egység és egy vagy több ETIAS Nemzeti Egység munkatársai. 1. lépés – Automatizált feldolgozás Ezen automatikus lépés során az azonosító adatokhoz, úti okmányhoz, valamint a háttérre vonatkozó kérdésekre adott válaszokhoz kapcsolódó adatok feldolgozására kerül sor. A központi rendszer néhány percen belül tovább fog lépni a kérelmező által megadott információk egy teljes mértékben automatikus összehasonlító ellenőrzésére, összevetve azokat más információs rendszerekben tárolt adatokkal, az ETIAS rendszerben létrehozott figyelőlistával, valamint az ETIAS egyértelműen meghatározott átvilágítási szabályaival. 2. ábra: A kérelmek automatizált feldolgozása Ezen automatikus folyamatnak a célja biztosítani, hogy: –nem létezik más érvényes utazási engedély; a kérelemben az úti okmányra vonatkozóan megadott adatok nem egyeznek egy másik utazási engedély iránti kérelemmel, amelyhez eltérő azonosító adatok társulnak; valamint a kérelmező, illetve a kapcsolódó úti okmány nem egyezik egy visszautasított, visszavont, vagy megsemmisített utazási engedély iránti kérelemmel (ETIAS); –a kérelmező nem áll egy beléptetési tilalmat elrendelő figyelmeztető jelzés hatálya alatt (Schengeni Információs Rendszer), illetve a kérelem benyújtása során használt úti okmány nem egyezik egy olyan okmánnyal, amelynek elvesztését, eltulajdonítását, vagy érvénytelenítését jelentették (Schengeni Információs Rendszer és az Interpol ellopott vagy elveszett úti okmányokat tartalmazó adatbázisa); –a kérelmező nem áll egy európai elfogatóparancs alapján kiadott figyelmeztető jelzés, illetve kiadatás céljából letartóztatandó személyre vonatkozó figyelmeztető jelzés hatálya alatt (Schengeni Információs Rendszer) –a kérelmezőt jelenleg vagy a múltban nem jelentették mint engedélyezett tartózkodási idejét túllépő személyt, illetve nem tagadták meg tőle a beutazást (Európai Határregisztrációs Rendszer); –a kérelmezőnek nem szerepel elutasított vízumkérelme a Vízuminformációs Rendszerben (VIS) – ez olyan országok állampolgáraira vonatkozna, amelyek öt éven belül kapták meg a vízummentességet, illetve a többes állampolgárságú kérelmezőkre; –a kérelmező és a kérelemben megadott adatok egyeznek az Europol adataiban rögzített információkkal; –sor kerül kockázatértékelés elvégzésére irreguláris migráció kockázata esetén, különösen a tekintetben, hogy a kérelmező vonatkozásában született-e kiutasítási határozat vagy kitoloncolási végzés az adott személy nemzetközi védelem iránti kérelmének visszavonását vagy visszautasítását követően (EURODAC);

–a kérelmező büntetlen előéletű (ECRIS); –a kérelmezőre, illetőleg az úti okmányára nem adott ki az Interpol figyelmeztető jelzést (TDAWN). Ezen automatikus folyamat azt is biztosítaná, hogy a kérelmező nem szerepel az ETIAS figyelőlistáján, és ellenőrizné, hogy a kérelmező igennel válaszolt-e az ETIAS rendszerben a hátterére vonatkozóan feltett bármely kérdésre. A kérelemfájl elbírálásához az ETIAS Központi Rendszer egyértelműen meghatározott átvilágítási szabályokat fog alkalmazni. Ezek a szabályok egy olyan algoritmusból fognak állni, amely összehasonlítja egy adott ETIAS kérelemfájlban rögzített adatokat és az azonosított irreguláris migrációval kapcsolatos, biztonsági vagy közegészségügyi kockázatokat célzó egyedi kockázati mutatókat. Az egyedi kockázat mutatókat az ETIAS Központi Egység fogja meghatározni, az ETIAS Átvilágítási Testülettel folytatott egyeztetést követően (lásd alább). Az irreguláris migrációval kapcsolatos, biztonsági vagy közegészségügyi kockázatok meghatározására az alábbiak alapján kerül sor: –Harmadik országbeli állampolgárok egyes csoportjai esetében az engedélyezett tartózkodási idő túllépésének vagy a beléptetések megtagadásának rendellenes arányára vonatkozó statisztikák a határregisztrációs rendszerben; –Utazási engedélyek harmadik országok állampolgárai egyes csoportjaihoz fűződő irreguláris migrációval kapcsolatos, biztonsági vagy a közegészségügyi kockázatok miatti elutasítására vonatkozó statisztikák az ETIAS rendszerben; –Mind határregisztrációs rendszer, mind az ETIAS által előállított statisztikák, melyek összefüggést mutatnak az ETIAS kérelmi formanyomtatványon keresztül gyűjtött információk, valamint az engedélyezett tartózkodási idő túllépési esetek, illetőleg a beléptetések megtagadása között. –A tagállamok által az egyedi biztonsági kockázati mutatók vagy az ezen tagállamok által azonosított fenyegetések tekintetében szolgáltatott információk. –A tagállamok, valamint az Európai Betegségmegelőzési és Járványvédelmi Központ (ECDC) által a különleges közegészségügyi kockázatok tekintetében szolgáltatott információk. Ezen átvilágítási szabályok és az irreguláris migrációval kapcsolatos, biztonsági vagy közegészségügyi kockázatok célzottak, arányosak és konkrétak lesznek. Az ezen szabályokhoz felhasznált adathalmazok semmilyen körülmények között nem alapulhatnak egy adott személy faji vagy etnikai hovatartozásán, politikai véleményén, vallási vagy világnézeti meggyőződésén, szakszervezeti tagságán, szexuális életén vagy szexuális irányultságán. Ha az automatikus folyamat nem eredményez egyetlen találatot vagy további elemzést igénylő elemet sem, az utazási engedély automatikusan kibocsátásra kerül, amiről a kérelmező e-mailben kap tájékoztatást. Pozitív válasz fog születni a kérelmek túlnyomó többségében (várhatóan az esetek több mint 95%-ában), amelyről a kérelmező a fizetést követően perceken belül értesítést fog kapni. Ha az automatikus folyamat találatot eredményezett vagy további elemzést igénylő elemet azonosított, a kérelem további, manuális vizsgálatára fog sor kerülni. 2. lépés (szükség esetén) – az ETIAS Központi Egység általi manuális feldolgozás Ha az automatikus vizsgálat az egyéb információs rendszerekben, az ETIAS figyelőlistán vagy az egyedi kockázati mutatók között találatot eredményez, illetőleg kétes annak kimenetele, mivel bizonytalanság áll fenn a kérelmező személyazonosságát illetően, a következő lépés egy, az ETIAS Központi Egység által elvégzett, manuális vizsgálat. Az ETIAS Központi Egység az automatikus folyamat során közölt információk segítségével ellenőrzi a kérelmet a kérelmező személyazonosságát illető bármely kétértelműség megszüntetése érdekében. Ez 12 órán belül ismét a kérelem pozitív elbírálásához vezethet. Ha létezik megerősített találat, a kérelem a kérelmezési folyamat során a kérelmező által megadott első belépési tagállam ETIAS Nemzeti Egységének kerülne továbbításra. Várhatóan a kérelmek további 3–4%-a esetében születne pozitív döntés az adatok ETIAS Központi Egység által elvégzett hitelesítését követően. Ily módon az ETIAS kérelmek fennmaradó, egy vagy több találatot eredményező 1–2%-a manuális feldolgozás és elbírálás céljából továbbításra kerülne az ETIAS Nemzeti Egységekhez. 3. lépés (adott esetben) – a tervezett első belépési tagállam ETIAS Nemzeti Egysége által elvégzett manuális feldolgozás Ha az ETIAS Központi Rendszer által lefolytatott automatikus folyamat (megerősített) találatot érzékel a vizsgált adatbázisokkal vagy az ETIAS figyelőlistával való összevetés során, illetőleg azt jelzi, hogy a kérelmező megfelel az átvilágítási szabályoknak, a kérelem továbbításra kerül az ETIAS Nemzeti Egységekhez. Az ETIAS a kérelmeket automatikusan rendelné hozzá az egyes tagállamokhoz, az alapján, hogy a kérelmező a kérelmi formanyomtatványon mit tüntetett fel első belépési tagállamként.

Miután a kérelem továbbításra került a felelős ETIAS Nemzeti Egységhez, az adott ETIAS Nemzeti Egységnek a kérelem benyújtásától számított 72 órán belül el kellene bírálnia a kérelemfájlt, és tájékoztatnia a kérelmezőt a meghozott (megerősítő vagy elutasító) határozatról. A felelős ETIAS Nemzeti Egység feladata az lenne, hogy értékelje az irreguláris migrációval kapcsolatos, biztonsági vagy közegészségügyi kockázatot, és határozzon az utazási engedély kiadásáról vagy annak megtagadásáról. Amennyiben elutasító határozat születik a kérelmével kapcsolatosan, a kérelmezőnek minden esetben joga lenne jogorvoslati eljáráshoz. A jogorvoslati eljárás a kérelemről szóló határozatot meghozó tagállamban, e tagállam nemzeti jogának megfelelően kerülne lefolytatásra. Ezenkívül egy különleges eljárás is várható egyes helyzetekben humanitárius okokból, nemzeti érdekből, vagy nemzetközi kötelezettségek folytán, amely esetben az ETIAS Nemzeti Egységek kibocsáthatnak korlátozott területi és időbeli érvényességű utazási engedélyt. Amennyiben az utas által a kérelmi formanyomtatványon szolgáltatott információ nem teszi lehetővé a felelős ETIAS Nemzeti Egység számára az utazási engedély kiadása vagy elutasítása tárgyában történő határozathozatalt, az ETIAS Nemzeti Egység bekérhet további információkat vagy dokumentumokat a kérelmezőtől. E kérelemről e-mailben tájékoztatnák a kérelmezőt, és egyértelműen jeleznék számára a hiányzó információkat, illetve dokumentumokat, melyeket be kell nyújtania. Ezt az információt 7 munkanapon belül kellene benyújtania, majd az ETIAS Nemzeti Egységnek az utas általi benyújtás időpontjától számított legkésőbb 72 órán belül fel kellene dolgoznia ezeket az információkat. Kivételes körülmények között a kérelmezőt e-mailben felszólíthatják, hogy jelenjen meg egy személyes interjúra a lakóhely szerinti országa konzulátusán. Az ETIAS Nemzeti Egységek számára megengedett, hogy a felelősségi körükbe tartozó kérelmek manuális elbírálása során felhasználjanak olyan nemzeti adatbázisokban vagy más decentralizált rendszerekben szereplő információkat, amelyekhez hozzáféréssel rendelkeznek. E folyamat során lehetőségük nyílna egyeztetni más tagállamok illetékes hatóságaival és az Europollal, továbbá hozzáférést kapnának további releváns információkhoz vagy dokumentumokhoz, amennyiben azok kapcsolódnak az egyéb információs rendszerekkel való összehasonlító ellenőrzés folyamán találatot eredményező adatokhoz. Ezután a megkeresett tagállamok ETIAS Nemzeti Egysége 24 órán belül indokolással ellátott véleményt bocsánata ki a kérelem tekintetében (legyen ez akár megerősítő, akár elutasító), amely rögzítésre kerülne a kérelemfájlban. Ha egy vagy több megkeresett ETIAS Nemzeti Egység is kedvezőtlen véleményt bocsát ki a kérelem tekintetében, a felelős tagállam elutasítaná az utazási engedélyt. A manuális feldolgozás keretében elengedhetetlen, hogy az illetékes bűnüldöző hatóságok hozzáférhessenek a megfelelő és egyértelműen meghatározott információkhoz az ETIAS rendszerben, amennyiben ez szükséges ahhoz, hogy megakadályozzanak, felderítsenek és kivizsgáljanak egyes terrorcselekményeket vagy más súlyos bűncselekményeket. A Vízuminformációs Rendszerben (VIS) tárolt adatokhoz való bűnüldözési célú hozzáférés hasznossága már bebizonyosodott az emberkereskedelemhez, a terrorizmushoz vagy a kábítószer-kereskedelemhez kapcsolódó esetekben a nyomozók munkájának érdemi elősegítése terén. A Vízuminformációs Rendszer azonban nem tartalmaz vízummentes harmadik országok állampolgáraira vonatkozó adatokat. A globalizált bűnözés korában szükség lehet arra, hogy a bűnüldöző hatóságok hozzáférjenek az ETIAS által létrehozott információkhoz egy konkrét vizsgálat során, valamint egy bűntettel gyanúsított vagy bűntett áldozatává vált személlyel kapcsolatos bizonyítékok és kapcsolódó információk megállapítása érdekében. Az ETIAS rendszerben tárolt adatokra egy terrorcselekmény vagy más súlyos bűncselekmény elkövetőjének azonosítása során is szükség lehet, különösen akkor, ha sürgős intézkedésre van szükség. Az ETIAS rendszerben tárolt adatokhoz a fenti célokból történő hozzáférés csak az illetékes hatóságok indokolással ellátott kérelmét követően lenne engedélyezhető, amely kérelemben indokolni kell a hozzáférés szükségességét. E kérelmet előzetesen alá kell vetni egy olyan bíróság vagy hatóság általi felülvizsgálatnak, amely garanciákat nyújt a teljes függetlensége és pártatlansága tekintetében. Rendkívül sürgős helyzetekben azonban létfontosságú lehet a bűnüldöző hatóságok számára, hogy azonnal meg tudják szerezni a szükséges személyes adatokat, egy súlyos bűncselekmény elkövetésének megelőzése vagy az elkövetők bíróság elé állítása érdekében. Ezekben az esetekben az ETIAS rendszerből szerzett személyes adatok felülvizsgálata a lehető leggyorsabban megtörténik azután, hogy engedélyezték az illetékes hatóságok számára az ilyen adatokhoz való hozzáférést. Az ETIAS rendszerben a bűnüldöző hatóságok által végzett szisztematikus keresések megakadályozása érdekében az ETIAS Központi Rendszerben tárolt adatokhoz való hozzáférésre csak különleges esetekben kerülne sor, és kizárólag akkor, ha erre terrorcselekmények vagy egyéb súlyos bűncselekmények megelőzése, felderítése és kivizsgálása érdekében van szükség. A kijelölt hatóságok és az Europol kizárólag akkor kérhetnek hozzáférést az ETIAS rendszerhez, ha alapos okkal feltételezik, hogy ennek révén olyan információkhoz fognak jutni, amelyek érdemben segítik majd őket egy terrorcselekmény vagy egyéb súlyos bűncselekmény megelőzésében, felderítésében vagy kivizsgálásában. A kijelölt hatóságok és az Europol kizárólag akkor kérvényezhetik az ETIAS rendszerhez való hozzáférést, ha a tagállamok releváns nemzeti adatbázisaiban és az Europol adatbázisaiban lefolytatott egyik korábbi keresés sem eredményezte a kért információkat. Ha a kérelem manuális feldolgozására azért kerül sor, mert az Europol adatai közötti keresés találatot eredményezett, a felelős tagállam ETIAS Nemzeti Egysége egyeztet az Europollal ez utóbbi megbízatásához kapcsolódó esetekben. Ezekben az esetekben az adott tagállam ETIAS Nemzeti Egysége továbbítaná az Europolnak a kérelemfájlt vonatkozó adatait, valamint az egy vagy több keresési találatot, amelyek az egyeztetés céljából szükségesek, valamint a kérelmező által szolgáltatott további releváns információkat vagy dokumentumokat. Az Europol 24 órán belül indokolással ellátott véleményt adna ki. Az ETIAS Nemzeti Egység tölti fel a központi rendszerbe a végleges határozatra vonatkozó információt. Amikor a rendszer értesíti a kérelmezőt a határozatról, szükség esetén arról is tájékoztatást kap, hogy melyik nemzeti hatóság volt a felelős az utazási engedélye feldolgozásáért és az azzal kapcsolatos határozatért. Az ETIAS Központi Rendszer, Központi Egység és Nemzeti Egység az összes adatfeldolgozási műveletről folyamatosan nyilvántartást vezet. A nyilvántartásban rögzítenék a dátumot és az időpontot, a kérelmek automatizált feldolgozásához használt adatokat, valamint az ellenőrzések végrehajtása során előforduló keresési találatokat. Az utazási engedély tárgyában hozott határozatot (akár kiadása, akár elutasításra kerül az engedély iránti kérelem) indoklással és magyarázattal látnák el. A határozatot és a megfelelő indoklást a határozatot hozó szervezet rögzítené az egyéni ETIAS kérelemfájlban. Az ETIAS Nemzeti Egység minden esetben köteles a kérelemnek a központi rendszertől való beérkezésétől számított két héten belül meghozni a végső határozatot. Válasz a kérelmezőknek A kérelmezők egy e-mailben kapnák meg az érvényes utazási engedélyt és az engedély számát, illetve az elutasítás indoklását. Az utazási engedély érvényessége 5 év lenne (vagy az útlevél lejárati dátuma). Amennyiben az utazási engedélyt elutasítják, a kérelmezőt tájékoztatnák arról, hogy mely nemzeti hatóság feladata volt az utazási engedély iránti kérelmének feldolgozása és a kérelem tárgyában a határozat meghozatala, valamint tájékoztatást kapna a jogorvoslati kérelem esetén követendő eljárásról. A fuvarozók által elvégzett ellenőrzések A beszállást megelőzően a fuvarozók kötelesek lesznek ellenőrizni, hogy a vízummentes harmadik országok állampolgárai rendelkeznek-e az ETIAS-ben kiadott, érvényes utazási engedéllyel. Ezt egy elektronikus felületen keresztül, vagy egyéb mobil műszaki megoldások révén tudnák megtenni. Ha egy érvényes utazási engedéllyel rendelkező utas beléptetését utólag mégis elutasítják, a fuvarozó továbbra is felelős lenne az utazó kezdeti beszállási pontra történő visszaszállításáért, de nem szabnának ki rá semmilyen büntetést. Ha egy érvényes utazási engedéllyel nem rendelkező utas számára a fuvarozó engedélyezi a beszállást, és annak beléptetését utólag elutasítják, azon túlmenően, hogy továbbra is felelős lenne az utazó kezdeti beszállási pontra történő visszaszállításáért, a fuvarozóra büntetést is kiszabnának. Megérkezés a schengeni térség külső határán található határátkelőhelyre Amikor egy utazó megérkezik a határátkelőhelyre, a határőr – a szabványos határ-ellenőrzési folyamat részeként – elektronikusan beolvassa az úti okmány adatait. Ez a Schengeni határ-ellenőrzési kódexben előírtak szerint elindít egy lekérdezést különböző adatbázisokban, többek között az ETIAS rendszerben, aminek eredményeként megjelenik az utazási engedély aktuális jogállása. Az ETIAS-fájlhoz magához a határőr nem férne hozzá határ-ellenőrzési céllal. Ha az utazónak nincsen érvényes utazási engedélye, a határőr elutasítaná a schengeni térségbe történő beléptetését, és ennek megfelelően végezné el a határ-ellenőrzési folyamatot. Az utazót, valamint a beléptetés elutasítását nyilvántartásba vennék a határregisztrációs rendszerben, összhangban a határregisztrációs rendszerről szóló rendelettel. Ha az utazónak van érvényes utazási engedélye, a határ-ellenőrzési folyamat elvégzésére a Schengeni határ-ellenőrzési kódex szerint kerülne sor. E folyamatnak az eredményeként az utazó számára engedélyezhetik a schengeni térségbe való belépést, vagy – a Schengeni határ-ellenőrzési kódexben meghatározott feltételek mellett – elutasíthatják a beléptetést.

Utazási engedélyek visszavonása vagy megsemmisítése Egy korábban kiadott utazási engedélyt meg kell semmisíteni vagy vissza kell vonni, amint nyilvánvalóvá válik, hogy az engedély kiadására vonatkozó feltételek annak kiadása idején nem teljesültek, vagy már nem teljesülnek, különösen akkor, ha alapos okkal feltételezhető, hogy az utazási engedélyt csalással szerezték. A visszavonásról vagy megsemmisítésről szóló határozatot elméletileg azon tagállam hatóságai fogják meghozni, amelynek birtokában van a visszavonást vagy megsemmisítést eredményező bizonyíték, illetve a kérelmező nyilatkozata szerinti első belépési tagállam ETIAS Nemzeti Egysége. Különösen, ha a Schengeni Információs Rendszerben új, beléptetési tilalmat elrendelő figyelmeztető jelzés kerül kiadásra, a SIS tájékoztatni fogja az ETIAS Központi Rendszerét, amely ezután ellenőrzi, hogy ez az új figyelmeztető jelzés egyezik-e egy érvényes utazási engedéllyel. Ha ez az eset áll fenn, a figyelmeztető jelzést létrehozó tagállamot haladéktalanul tájékoztatni kell, és el kell járni az utazási engedély visszavonása érdekében. Az Europol szerepe Az Europol hozzájárul azon hozzáadott értékhez, melyet az ETIAS nyújt az Unió belső biztonsága számára. Ez tükrözi az Europol azon szerepét, hogy a szervezet az uniós információcsere csomópontjaként, és – egy megerősített szabályozási kereten belül – a biztonsági együttműködés alapvető eszközeként szolgál. A kérelmezők által az ETIAS rendszerben kérelmezett utazási engedély kapcsán szolgáltatott adatok összevetetésre kerülnek az Europol birtokában lévő, olyan személyekkel kapcsolatos adatokkal, akiket azzal gyanúsítanak, hogy bűncselekményt követtek el vagy részt vettek egy bűncselekményben, akiket ilyen bűncselekményért elítéltek, illetve akikkel kapcsolatban léteznek olyan tényszerű bizonyítékok vagy megalapozott indokok, amelyek alapján feltételezhető, hogy ilyen bűncselekményt fognak elkövetni. Az Europol abban az egyedülálló helyzetben van, hogy össze tud kapcsolni olyan információkat, amelyek nem állnak az egyes tagállamok rendelkezésére vagy nem szerepelnek más uniós adatbázisokban. Az Europol ezen okból kifolyólag részt vesz az ETIAS átvilágítási szabályok meghatározásában az ETIAS Átvilágítási Testületben való részvétele révén. A szervezet fogja kezelni az ETIAS figyelőlistáját is az Europol adatain belül. Ezenfelül, az Europol megbízatásához kapcsolódó esetekben, az ETIAS Nemzeti Egységek egyeztethetnek az Europollal az ETIAS rendszerben zajló automatikus adatfeldolgozás folyamán előforduló találatok nyomon követése során. Ez lehetővé teszi az ETIAS Nemzeti Egységek számára, hogy hozzájuthassanak olyan lényeges információkhoz, melyek esetlegesen az Europol rendelkezésére állnak, olyan személyek ETIAS rendszerben benyújtott kérelmének értékelése során, akik veszélyt jelenthetnek a biztonságra. Végül pedig az Europol kérheti az ETIAS Központi Rendszerben tárolt adatok lekérdezését olyan konkrét esetben, amikor az Europol támogatja a tagállamoknak az Europol hatáskörébe tartozó terrorcselekmények vagy egyéb súlyos bűncselekmények megelőzésére, felderítésére vagy kivizsgálására irányuló fellépését. Az ETIAS technikai infrastruktúrája Az ETIAS az alábbiakhoz szolgáltatna technikai infrastruktúrát: –A kérelmezők számára az egyes elektronikus utazási engedély iránti kérelmekhez szükséges adatok beviteléhez, kétség esetén megfelelő iránymutatással; –Az ETIAS Központi Rendszer számára az utazási engedély iránti kérelmek, valamit a kérelmek kezeléséhez összegyűjtött információk létrehozásához, módosításához és törléséhez, az engedély kiadásáról vagy annak megtagadásáról szóló határozat meghozataláig; –Az ETIAS Központi Rendszer számára a kérelmező személyes adatainak feldolgozásához, egyedi adatbázisokból történő lekérdezésekhez, és a kérelmezőre vonatkozóan azokban található információk visszakereséséhez, a kérelem értékelése céljából; –A határőrök számára egy adott kérelmező utazási engedélyének jogállásához bármely schengeni határátkelőhelyen való hozzáféréshez, az úti okmány géppel olvasható területén található adatok vagy a kérelem számának beolvasásával; –A fuvarozók számára az utazási engedély jogállásának megtekintéséhez, kizárólag az úti okmány géppel olvasható területén található adatok vagy a kérelem számának segítségével; –Az ETIAS Központi Egység és az ETIAS Nemzeti Egységek személyi állományának a kérelemkezelési folyamat igazgatásához, beleértve egy másik tagállam illetékes hatóságaival történő információcserét és a kérelmezők értesítését is; –Az ETIAS Központi Egységnek, az ETIAS Nemzeti Egységek személyi állományának, valamint az illetékes hatóságoknak statisztikák név nélkül kezelt adatok használatával történő előállításához, anélkül, hogy a statisztikáknak egy nagyon kis csoportra történő leszűkítésével lehetőség nyílna az egyének azonosítására. Az ETIAS technikai infrastruktúrájának időben kell reagálnia a határ-ellenőrzési műveleteket folytató személyek és a fuvarozók felé, a hét minden napján, napi 24 órában, 99,9 %-os rendelkezésre állással. Az ETIAS Információs Rendszernek a legmagasabb szintű biztonsági védelmi mechanizmusokat is biztosítania kell az illetéktelen behatolás, az adatokhoz jogosulatlan személy általi hozzáférés, az adatok jogosulatlan személy általi közzététele, valamint az adatsérülés és az adatok integritásának megszűnése ellen. E követelménynek való megfelelésre egy biztonsági tervnek egy végrehajtási intézkedés formájában történő elfogadása útján fogunk törekedni. Adatmegőrzési időszak Általános szabályként az ETIAS rendszerben benyújtott kérelmekben szereplő adatok megőrzési időszaka az utazási engedély utolsó használatától, illetőleg az utazási engedély elutasításáról, visszavonásáról vagy megsemmisítéséről szóló utolsó határozat keltétől számított 5 év. E megőrzési időszak megfelel a határregisztrációs rendszer azon adatrekordjai megőrzési időszakának, amelyek esetében a belépési engedélyt egy ETIAS utazási engedély alapján adták ki. A megőrzési időszakok ilyen szinkronizálása biztosítja, hogy a belépésre vonatkozó adatrekordot és a kapcsolódó utazási engedélyt azonos ideig őrizzék meg. Ez a határregisztrációs rendszer és az ETIAS közötti interoperabilitás egyik további eleme. Az adatmegőrzési időszakok ilyen szinkronizálása szükséges ahhoz, hogy az illetékes hatóságok el tudják végezni a Schengeni határ-ellenőrzési kódex és az ETIAS által előírt, szükséges kockázatelemzést. A megőrzési időszak egyúttal csökkenteni fogja az újbóli regisztráció gyakoriságát, és hasznos lesz minden utazó számára. Ezen időszak leteltével az ETIAS kérelemfájl automatikusan, teljesen mértékben törlődne. Interoperabilitás és erőforrás-megosztás a határregisztrációs rendszerrel

A rendelettervezet tartalmaz egy általános alapelvet, mely szerint az ETIAS az olyan információs rendszerekkel való interoperabilitásra épül, amelyeket le kell kérdeznie (a határregisztrációs rendszer, a Schengeni Információs Rendszer (SIS), a Vízuminformációs Rendszer (VIS), az Europol adatai, az ujjlenyomatok összehasonlítására irányuló Eurodac és az Európai Bűnügyi Nyilvántartási Információs Rendszer (ECRIS)), valamint az ezen információs rendszerekhez – különösen a határregisztrációs rendszerhez – kifejlesztett alkotóelemek újrahasznosítására. E megközelítés jelentős költségmegtakarítást eredményez az ETIAS létrehozása és működtetése tekintetében. Az ETIAS és a határregisztrációs rendszer rendelkezne egy harmadik országok állampolgárai személyes adatainak tárolására szolgáló közös adattárral, ahol az ETIAS rendszerben benyújtott kérelmekből származó adatokat (például a tartózkodási információ, válaszok a személy hátterére vonatkozóan feltett kérdésekre, IP-cím) és a határregisztrációs rendszer be- és kilépésre vonatkozó adatrekordjait elkülönítve tárolnák, de kapcsolódnának ehhez a közös és egységes azonosító fájlhoz. Ez a megközelítés teljes mértékben összhangban van a 2016. április 6-i, „Megerősített és intelligens információs rendszerek a határigazgatás és a biztonság szolgálatában” című bizottsági közleményben javasolt interoperabilitási stratégiával, és magában foglalná az összes megfelelő adatvédelmi biztosítékot. A határregisztrációs rendszer alábbi alkotóelemeinek megosztására vagy újrahasznosítására kerülne sor: –a nagy kiterjedésű hálózat (ennek implementációjára egy virtuális hálózat formájában került sor, jelenleg a „Testa-ng” nevet viseli, és ez kapcsolja össze a tagállamok nemzeti domainjeit a központi domainnel) elegendő kapacitással rendelkezik ahhoz, hogy közvetítse a nemzeti infrastruktúrák és a központi rendszer között az ETIAS rendszerhez kapcsolódóan zajló kommunikációt; –a nemzeti egységes interfész egy, a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség („eu-LISA”) által kifejlesztett és telepített általános rendszer, amelynek célja egy sor kommunikációs szolgáltatást nyújtani a nemzeti határ-ellenőrzési infrastruktúrák és a központi rendszer között, továbbá az ETIAS által küldött üzenetek kezelésére is használatos lesz. –azok a technikai eszközök, amelyek lehetővé teszik a fuvarozók számára a schengeni térségbe utazó egyes vízummentes harmadik országok állampolgárai ETIAS rendszerbeli jogállásának lekérdezését, szintén a határregisztrációs rendszer számára nyújtott szolgáltatást fogják használni. –azok a technikai eszközök, amelyek lehetővé teszik a kérelmezők számára a kérelmek benyújtását az ETIAS rendszerben (ennek implementációjára egy webes felület és egy mobil platform formájában kerül sor) szintén a határregisztrációs rendszer számára kiépített infrastruktúrát fogják használni, lehetővé téve az utazók számára, hogy megtekintsék a számukra engedélyezett tartózkodás fennmaradó időtartamát. A fejlesztési szakasz és az üzemeltetési szakasz költségei Az ETIAS rendszer kifejlesztésének becsült költsége 212,1 millió EUR, az átlagos éves üzemeltetési költsége pedig 85 millió EUR. Az ETIAS pénzügyileg önfenntartó lenne, mivel a díjbevételek fedeznék az éves üzemeltetési költségeket. Meglévő rendelkezések a javaslat által érintett területen Az Európai Parlament és a Tanács 2016. március 9-i (EU) 2016/399 rendelete a személyek határátlépésére irányadó szabályok uniós kódexéről (Schengeni határ-ellenőrzési kódex). Az Európai Parlament és a Tanács 767/2008/EK rendelete a vízuminformációs rendszerről (VIS) és a rövid távú tartózkodásra jogosító vízumokra vonatkozó adatok tagállamok közötti cseréjéről (VIS-rendelet). Az Európai Parlament és a Tanács 810/2009/EK rendelete a Közösségi Vízumkódex létrehozásáról. Az Európai Parlament és a Tanács 2006. december 20-i 1987/2006/EK rendelete a Schengeni Információs Rendszer második generációjának (SIS II) létrehozásáról, működtetéséről és használatáról. Javaslat – Az Európai Parlament és a Tanács rendelete az Európai Unió tagállamainak külső határait átlépő harmadik országbeli állampolgárok be- és kilépésére, valamint beléptetésének megtagadására vonatkozó adatok rögzítésére szolgáló határregisztrációs rendszer létrehozásáról és a határregisztrációs rendszerhez való bűnüldözési célú hozzáférés feltételeinek meghatározásáról, valamint a 767/2008/EK rendelet és az (EU) COM(2016) 194 final rendelet módosításáról. Az Európai Parlament és a Tanács (EU) 603/2013 rendelete (2013. június 26.) a harmadik országbeli állampolgár vagy hontalan személy által a tagállamok egyikében benyújtott nemzetközi védelem iránti kérelem megvizsgálásáért felelős tagállam meghatározására vonatkozó feltételek és eljárási szabályok megállapításáról szóló (EU) 604/2013 rendelet hatékony alkalmazása érdekében az ujjlenyomatok összehasonlítását szolgáló Eurodac létrehozásáról, továbbá a tagállamok bűnüldöző hatóságai és az Europol által az Eurodac-adatokkal való, bűnüldözési célú összehasonlítások kérelmezéséről, valamint a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző ügynökség létrehozásáról szóló (EU) 1077/2011 rendelet módosításáról). Javaslat – Az Európai Parlament és a Tanács irányelve a 2009/315/IB tanácsi kerethatározatnak a harmadik országbeli állampolgárokra vonatkozó információcsere és az Európai Bűnügyi Nyilvántartási Rendszer (ECRIS) tekintetében történő módosításáról, valamint a 2009/316/IB tanácsi határozat felváltásáról. Az Európai Parlament és a Tanács (EU) 1077/2011 rendelete a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásáról. Az Európai Parlament és a Tanács (EU) 2016/1624 rendelete (2016. szeptember 14.) az Európai Határ- és Parti Őrségről és az (EU) 2016/399 európai parlamenti és tanácsi rendelet módosításáról, valamint a 863/2007/EK európai parlamenti és tanácsi rendelet, a 2007/2004/EK tanácsi rendelet és a 2005/267/EK tanácsi határozat hatályon kívül helyezéséről. Az Európai Parlament és a Tanács 2014. április 16-i (EU) 515/2014 rendelete a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról és az 574/2007/EK határozat hatályon kívül helyezéséről.

Az Európai Parlament és a Tanács 2016. május 11-i (EU) 2016/794 rendelete a Bűnüldözési Együttműködés Európai Uniós Ügynökségéről (Europol), valamint a 2009/371/IB, a 2009/934/IB, a 2009/935/IB, a 2009/936/IB és a 2009/968/IB tanácsi határozat felváltásáról és hatályon kívül helyezéséről. 2.KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT Konzultáció az érdekelt felekkel Az ETIAS rendszerre vonatkozó javaslat kidolgozására egy megvalósíthatósági tanulmány nyomán került sor. E tanulmány részeként a Bizottság összegyűjtötte a tagállami határ-ellenőrzési és biztonsági szakértők véleményét. Ezenkívül az ETIAS rendszerre vonatkozó javaslat főbb elemeit egy interoperabilitással foglalkozó magas szintű szakértői csoport keretében vitatták meg, amelyet a 2016. április 6-i, megerősített és intelligens uniós határellenőrzésről szóló közlemény nyomon követéseként hoztak létre. Konzultációra került sor a légi, tengeri és vasúti fuvarozók képviselőivel, valamint a külső szárazföldi határokkal rendelkező uniós tagállamok képviselőivel is. A megvalósíthatósági tanulmány részeként az Alapjogi Ügynökséggel is sor került egyeztetésre. Hatásvizsgálat Az ETIAS rendszerre vonatkozó jogalkotási javaslat a 2016 júniusa és októbere között elkészített megvalósíthatósági tanulmány eredményein alapszik. 3.A JAVASLAT JOGI ELEMEI A javasolt intézkedések összefoglalása A jogalkotási javaslatban meghatározásra kerülnek az ETIAS céljai, funkciói és a felelősségi körök. A javaslat megbízza az Európai Határ- és Parti Őrséget azzal, hogy gondoskodjon az ETIAS Központi Egység létrehozásáról és irányításáról. Ezen túlmenően a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökséget („eu-LISA”) is megbízza, hogy fejlessze ki a rendszert, valamint gondoskodjon a műszaki üzemeltetésének igazgatásáról. Az Europolnak is jelentős szerep jut az ETIAS biztonsági célkitűzéseinek biztosítása terén. Ezért e javaslat tartalmazza az (EU) 2016/399 rendelet, az (EU) 2016/1624, az (EU) 1077/2011 rendelet, valamint az (EU) 2016/794 rendelet szükségszerű módosításait. Azokra az uniós rendszerekre vonatkozó rendeleteknek a szükségszerű módosításai, amelyekben az ETIAS lekérdezéseket fog végrehajtani, külön bizottsági javaslatok tárgyát fogják képezni. E jogalkotási javaslat meghatározza az ETIAS elemeit. A műszaki és üzemeltetési feltételekről egy későbbi szakaszban, végrehajtási határozatok keretében fog megállapodás születni, amelynek során a Bizottság további intézkedéseket és szabályokat fogad el az alábbiakról: –az interoperabilitás megteremtése és átfogó kialakítása; –a honlapra vonatkozó előírások és feltételek; –az adatok betáplálása; –a konkrét adatkategóriák meghatározása; –az adatokhoz való hozzáférés; –azon információs rendszerek meghatározása, melyekkel konzultálni kell; –az átvilágítási szabályok meghatározása; –az adatok módosítása, törlése és előrehozott törlése;

–a nyilvántartások vezetése és az azokhoz való hozzáférés; –a teljesítménykövetelmények, beleértve a műszaki berendezésekre vonatkozó minimális előírásokat is. Jogalap A javaslat értelmében a rendelet jogalapja az Európai Unió működéséről szóló szerződés 77. cikke (2) bekezdésének b) és d) pontja. A 77. cikk (2) bekezdésének b) és d) pontja a megfelelő jogalap a tagállamok külső határainak átlépésére vonatkozó intézkedések további meghatározására, a személyek e határokon történő ellenőrzésekor a tagállamok által követendő normák és eljárások kidolgozására, továbbá külső határok integrált igazgatási rendszerének fokozatos létrehozását célzó intézkedések meghatározására. Ezen túlmenően a 87. cikk (2) bekezdésének a) pontja szolgál a javaslat jogalapjaként az adatokhoz bűnüldözési célból, szigorú feltételek mellett történő hozzáférés engedélyezése tekintetében. Ez a bűnüldözési célú hozzáférésre vonatkozó, kiegészítő jogalap ugyanazon, a 77. cikk (2) bekezdésének b) és d) pontja értelmében alkalmazandó rendes jogalkotási eljárást követel meg. A javaslat emellett a 88. cikk (2) bekezdésének a) pontjára is támaszkodik, amennyiben módosítja az Europol feladatkörét. A szubszidiaritás elve A javasolt kezdeményezés az EUMSZ 77. cikke (2) bekezdésének b) pontja hatálya alá tartozik, amennyiben az Európai Unió hatáskörrel rendelkezik arra, hogy intézkedéseket fogadjon el a tagállamok külső határait átlépő személyeket érintő ellenőrzésekkel és a határátlépés hatékony nyomon követésével kapcsolatosan. A tagállamok külső határainak átlépésére vonatkozó jelenlegi uniós keretrendszer nem nyújt lehetőséget a vízummentes harmadik országok állampolgárainak automatikus, összehangolt és egységes előzetes átvilágítására. Nem teszi lehetővé a tagállamok számára a közös schengeni szabályok összehangolt és koordinált alkalmazását. Egy egyértelműen határokon átívelő problémáról van szó, mivel a vízummentes harmadik országok állampolgárai szabadon megválaszthatják a schengeni térségbe való első belépésük helyszínét, annak érdekében, hogy egyes határátkelőknél elkerüljenek bizonyos ellenőrzéseket. Ami vízumkérelmezőket illeti, a vízummentes harmadik országok állampolgáraira vonatkozó információkat hozzáférhetővé kellene tenni a személyek biztonsági és bevándorlási ellenőrzésének fokozott hatékonysága, valamint az Unió külső határai igazgatásának jobb általános minősége érdekében. Ezeket a célkitűzéseket a tagállamok egyedül nem képesek megfelelőképpen elérni, és uniós szinten jobban megvalósíthatóak. Az arányosság elve Az Európai Unióról szóló szerződés 5. cikke kimondja, hogy az Unió intézkedései nem léphetik túl a Szerződés célkitűzéseinek eléréséhez szükséges mértéket. A javasolt kezdeményezés a schengeni vívmányok továbbfejlesztését jelenti annak biztosítása érdekében, hogy minden olyan tagállam, amely eltörölte a belső határellenőrzést, azonos módon alkalmazza a közös szabályokat a külső határokon. Ez egy olyan jogi aktust hoz létre, amely lehetővé teszi az Európai Unió számára, hogy a vízummentes harmadik országok állampolgáraihoz fűződő irreguláris migrációval kapcsolatos, biztonsági és közegészségügyi kockázatok értékelésére vonatkozó szabályokat az összes tagállam ugyanolyan következetesen alkalmazza, mint a vízumköteles harmadik országok állampolgárai esetében. Az ETIAS Központi Rendszerben tárolt adatok lekérdezéséről is rendelkezik a bűnüldöző hatóságok számára, amennyiben ez egy konkrét esetben terrorcselekmények vagy egyéb súlyos bűncselekmények megelőzéséhez, felderítéséhez és kivizsgálásához szükséges. Ilyen esetben, és amennyiben a nemzeti adatbázisokban és az Europol adatbázisaiban előzetesen lefolytatott keresések nem eredményezték a kért információkat, az ETIAS rendszer egy időszerű, pontos, biztonságos és költséghatékony módot kínál a nemzeti bűnüldöző hatóságok és az Europol számára a terrorizmussal vagy más súlyos bűncselekménnyel gyanúsított (vagy annak áldozatul esett) vízummentes harmadik állampolgárok utáni nyomozás során. Lehetővé teszi az illetékes hatóságok számára, hogy betekintsenek a vízummentes harmadik országok azon állampolgárainak kérelemfájljába, akiket ilyen súlyos bűncselekményekkel gyanúsítanak (vagy annak áldozatul estek). A javaslat magában foglalja az összes megfelelő adatvédelmi biztosítékot, és arányos a személyes adatok védelméhez való jog szempontjából. Betartja az adatminimalizálás alapelvét, szigorú adatbiztonsági intézkedéseket tartalmaz, és nem igényli az annál hosszabb ideig történő adatfeldolgozást, mint amennyi feltétlenül szükséges a rendszer működéséhez és a céljai megvalósításához. A harmadik országok állampolgárai alapvető jogainak hatékony védelméhez szükséges minden biztosíték és mechanizmus meghatározásra és teljes mértékben végrehajtásra fog kerülni (lásd alább az alapvető jogokra vonatkozó szakaszt). A rendszer működtetéséhez nem lesz szükséges semmilyen további uniós szintű folyamat vagy harmonizáció; tehát a tervezett intézkedés arányos, mivel nem lépi túl a meghatározott célok eléréséhez szükséges uniós szintű fellépést. A jogi aktus típusának megválasztása Javasolt aktus: rendelet. Más jogi aktus nem felelne meg a következő indok(ok) miatt: E javaslat egy központosított rendszert hoz létre, amelyen keresztül a tagállamok együttműködnek egymással a schengeni külső határok igazgatása terén. Ez egységes felépítést és egységes működési szabályokat tesz szükségessé. Minden tagállamra nézve egységes szabályokat fog megállapítani a vízummentes harmadik országok állampolgáraihoz fűződő, irreguláris migrációval kapcsolatos, biztonsági és közegészségügyi kockázatoknak e személyek külső határokra érkezését megelőzően történő felmérése, valamint a rendszerhez – többek között bűnüldözési célból – való hozzáférés tekintetében. Ezenfelül a központi rendszert az Európai Határ- és Parti Őrség fogja kezelni. Következésképpen csak egy rendelet képes teljes mértékben megvalósítani ezeket a célkitűzéseket, így e jogi eszközt kell választani.

Alapjogok A rendelettervezet hatással van az alapvető jogokra, konkrétan a következőkre: a méltósághoz való jog (az Európai Unió Alapjogi Chartájának 1. cikke); a szabadsághoz és biztonsághoz való jog (a Charta 6. cikke); a magán- és a családi élet tiszteletben tartása (a Charta 7. cikke); a személyes adatok védelme (a Charta 8. cikke); a menedékjog (a Charta 18. cikke), valamint védelem a kitoloncolással, a kiutasítással és a kiadatással szemben (a Charta 19. cikke); a megkülönböztetés tilalma (a Charta 21. cikke); a gyermekek jogai (a Charta 24. cikke); illetve a hatékony jogorvoslathoz való jog (a Charta 47. cikke). A magas szintű biztonság biztosításának jogos közérdekét pozitívan befolyásolja egy Európai Utasinformációs és Engedélyezési Rendszer létrehozása. A schengeni térség külső határát átlépő, vízummentes harmadik országok állampolgáraihoz fűződő biztonsági kockázatok jobb és pontosabb azonosítása hozzájárul az emberkereskedelem (különösen amennyiben kiskorúakról van szó) és a határokon átnyúló bűnözés felderítéséhez, és ezáltal általánosságban véve előmozdítja azon személyek azonosítását, akik jelenléte a schengeni térségben biztonsági kockázatot jelent. Az ETIAS így hozzájárul a schengeni térségben tartózkodó polgárok fokozottabb biztonságához, és javítja az Unió belső biztonságát. Az ETIAS a vízummentes harmadik országok összes állampolgára számára diszkriminációmentes hozzáférést biztosít a kérelmi folyamathoz, biztosítva, hogy a meghozott határozatok semmilyen körülmények között ne alapulhassanak egy személy faji vagy etnikai hovatartozásán, politikai véleményén, vallási vagy világnézeti meggyőződésén, illetve szexuális életén vagy szexuális irányultságán. Az ETIAS olyan garanciákat nyújt, amelyek biztosítják a kérelmet benyújtó személyek tájékoztatását és a hatékony jogorvoslatot. Ami a személyes adatok védelmét illeti, a javaslat tartalmazza az összes megfelelő biztosítékot a személyes adatok és különösen az azokhoz való hozzáférés tekintetében. Az ilyen hozzáférésnek szigorúan e rendelet céljára kell korlátozódnia. Ezen túlmenően az egyének számára biztosítja a jogorvoslathoz való jogot (különösen ami a bírósági jogorvoslatot illeti), valamint rendelkezik az adatfeldolgozási műveletek független hatóságok általi felügyeletéről. Az adatmegőrzési időre vonatkozóan fent említett korlátozás szintén hozzájárul a személyes adatok védelmének mint alapvető jognak a tiszteletben tartásához. A javaslat rendelkezik az ETIAS Központi Rendszerben tárolt adatok bűnüldöző hatóságok és Europol általi lekérdezéséről, amennyiben ez terrorcselekmények vagy egyéb súlyos bűncselekmények megelőzéséhez, felderítéséhez és kivizsgálásához szükséges. A Charta 52. cikkének (1) bekezdésében foglaltaknak megfelelően a személyes adatok védelméhez való jog bármilyen korlátozásának alkalmasnak kell lennie a kitűzött cél megvalósítására, és a korlátozás nem lépheti túl a cél eléréséhez szükséges mértéket. Az emberi jogok európai egyezménye 8. cikkének (2) bekezdése szintén elismeri, hogy a magánélet tiszteletben tartásához való jog gyakorlásába hatóság csak olyan esetekben avatkozhat be, amikor a nemzetbiztonság, a közbiztonság vagy bűncselekmény megelőzése érdekében szükséges – a jelenlegi javaslatban ez a helyzet áll fenn. Az Európai Bíróság ugyancsak megállapította, hogy a súlyos bűncselekmények, és különösen a szervezett bűnözés és a terrorizmus elleni küzdelem kétségkívül elsőrendű jelentőségű a közbiztonság garantálása szempontjából, és annak hatékonysága nagymértékben függhet a modern információs technológiák és nyomozási technikák használatától, így a személyes adatokhoz való, meghatározott célokból történő hozzáférés szükség esetén indokoltnak minősülhet. Ami a személyes adatok védelmét illeti, a javaslat tehát teljes mértékben megfelel az Európai Unió Alapjogi Chartájának, és szintén összhangban áll az EUMSZ 16. cikkével, amely mindenki számára biztosítja a rá vonatkozó személyes adatok védelméhez való jogot. A javaslat lehetővé teszi az ETIAS rendszerhez való hozzáférést terrorcselekmények vagy egyéb súlyos bűncselekmények megelőzése, felderítése és kivizsgálása céljából, hogy a hatóságok hozzáférhessenek a vízummentes harmadik országok állampolgárai által az utazási engedély iránti kérelem benyújtásakor megadott adatokhoz. A VIS-ben ugyan megtalálhatók a vízumbirtokosok adatai, ám a vízummentes személyekre vonatkozó adatok semmilyen egyéb uniós adatbázisban nem szerepelnek. A gazdaság globalizációjának eredményeként a bűnözés is globálissá vált. A nemzetközi bűnszervezetek tevékenységüket kiterjesztik a határokon túlra is. Az olyan bűncselekmények, mint az emberkereskedelem, az embercsempészet, vagy a tiltott áruk csempészete számos határátkelőt érintenek. A VIS-ben tárolt adatok fontos információforrásként szolgálhatnak a harmadik országok azon állampolgárai elleni nyomozások során, akik bűncselekményekben vesznek részt, amit a VIS bűnüldözési célokra való egyre gyakoribb használata, valamint a rendszer hatékonysága és hasznossága is mutatnak. Jelenleg azonban nem állnak rendelkezésre ilyen információk a vízummentes harmadik országok állampolgáraira vonatkozóan. Az ETIAS Központi Rendszerben tárolt adatok terrorcselekmények vagy egyéb súlyos bűncselekmények megelőzése, felderítése vagy kivizsgálása érdekében történő lekérdezéséről való rendelkezés ily módon a vízummentes harmadik országok állampolgárai kapcsán fennálló információs szakadékra irányul, és szükség esetén lehetővé teszi azok összekapcsolását egy ETIAS kérelemfájlban tárolt információkkal. Ezenfelül, mivel az utazási engedélyek általában öt éves időtartamra lesznek érvényesek, az ETIAS Központi Rendszerben tárolt adatok nemzeti bűnüldöző hatóságok vagy Europol általi lekérdezése szükséges lehet olyan esetekben, amikor egy személlyel és egy terrorcselekménnyel vagy más súlyos bűncselekménnyel kapcsolatos információk válnak hozzáférhetővé azt követően, hogy az adott személy megkapta az utazási engedélyt. Az ETIAS Központi Rendszerben tárolt adatok terrorcselekmények vagy egyéb súlyos bűncselekmények megelőzése, felderítése vagy kivizsgálása érdekében történő lekérdezése a személyes adatok védelméhez való jog korlátozását jelenti. A javaslat hatékony biztosítékokat ír elő e korlátozás mérséklése érdekében: –Az illetékes hatóságok számára biztosított világos mérlegelési jogkör és e jogkör gyakorlásának módja: Az ETIAS Központi Rendszerben tárolt adatokhoz való bűnüldözési célú hozzáférés kizárólag terrorcselekmények vagy egyéb súlyos bűncselekmények megelőzése, felderítése vagy kivizsgálása céljából engedélyezhető, a terrorizmus elleni küzdelemről szóló 2002/475/IB tanácsi kerethatározatban és az európai elfogatóparancsról szóló 2002/584/IB tanácsi kerethatározatban meghatározottakkal összhangban, és csakis akkor, ha azt egy konkrét eset szükségessé teszi. Ez egyrészt kizárja az ETIAS rendszerhez nem súlyos bűncselekmények kapcsán való hozzáférést, másrészt az adatok szisztematikus vagy tömeges összehasonlítását. –A rendszerhez bűnüldözési célból történő hozzáférésre irányuló kérelmek indoklása: A kijelölt nemzeti bűnüldöző hatóságok és az Europol csak akkor kérhetik az ETIAS Központi Rendszerben tárolt adatok lekérdezését, ha megalapozottan feltételezhető, hogy az jelentősen hozzájárul a kérdéses bűncselekmény megelőzéséhez, felderítéséhez vagy kivizsgálásához. –Az adatok lekérdezését megelőző független ellenőrzés: Az ETIAS Központi Rendszerben tárolt adatokba egy konkrét esetben, terrorcselekmények vagy egyéb súlyos bűncselekmények megelőzése, felderítése vagy kivizsgálása érdekében való lekérdezés iránti kérelmek független ellenőrzés tárgyát képezik, amelynek során azt vizsgálják, hogy ETIAS Központi Rendszerben tárolt adatokba bűnüldözési célokból történő lekérdezésre vonatkozó szigorú feltételek teljesülnek-e. Az ilyen független ellenőrzést előzetesen kell elvégeznie egy bíróságnak vagy egy olyan hatóságnak, amely garantálja a teljes függetlenségét és pártatlanságát, és amely mentes bármely közvetlen vagy közvetett külső befolyástól. –Adatminimalizálás, a minimálisan szükséges mértékűre korlátozandó az adatoknak az adatfeldolgozás céljaival kapcsolatos feldolgozását: Az ETIAS rendszerben tárolt kérelemfájlokban foglalt adatok közül nem mindegyik lesz hozzáférhető terrorcselekmények vagy egyéb súlyos bűncselekmények megelőzése, felderítése vagy kivizsgálása céljából. Néhány adatelem egyáltalán nem lesz hozzáférhető, figyelemmel arra, hogy a nyomozások tekintetében korlátozott jelentőséggel bírnak (például egy személy iskolai végzettségére vonatkozó információ, illetve, hogy közegészségügyi kockázatot jelenthet-e vagy sem). További adatelemek csak akkor lesznek hozzáférhetőek, ha az adott adatelem lekérdezésének szükségességét kifejezetten megindokolják az adatok bűnüldözési céllal történő lekérdezése iránti, indoklással ellátott kérelemben, és azt a független ellenőrzés megerősíti (például a jelenlegi foglalkozásra vonatkozó adatok). –Az ETIAS Központi Rendszerben tárolt adatok lekérdezése, mint a legvégső esetben alkalmazott intézkedés: A nemzeti bűnüldöző hatóságok és az Europol kizárólag akkor kérvényezhetik az ETIAS rendszerben tárolt adatok lekérdezését, ha a tagállamok releváns nemzeti adatbázisaiban és az Europol adatbázisaiban lefolytatott egyik korábbi keresés sem eredményezte a kért információkat. 4.KÖLTSÉGVETÉSI VONZATOK A hatásvizsgálat eredményeit figyelembe véve a jelen javaslat az ETIAS rendszert előirányozó előnyben részesített lehetőségre épül, és a becslések szerint 212,1 millió euró a szükséges összeg, amely lefedi a bűnüldözési célú hozzáférést is. A pénzügyi támogatás nem csupán a többéves pénzügyi keret teljes időszakában felmerülő, a központi elemekkel kapcsolatos költségeket fogja lefedni (uniós szinten 113,4 millió EUR fejlesztési és üzemeltetési költség, közvetett irányítás révén), hanem azokat a költségeket is, amelyek a tagállamok meglévő nemzeti határinfrastruktúrájának a nemzeti egységes interfészen keresztüli, ETIAS rendszerbe való integrációja kapcsán merülnek fel (92,3 millió EUR – megosztott irányítás révén). A nemzeti integrációs költségekhez nyújtandó pénzügyi támogatás biztosítja, hogy a nemzeti szinten nehéz gazdasági körülmények ne veszélyeztessék vagy késleltessék a projekteket. A fejlesztési fázisban (2018–2020) a Bizottság összesen 4,2 millió EUR összeget fog költeni (megosztott irányítás révén) a tagállamokban megvalósuló műveletekhez kapcsolódó kiadásokra. 2020-tól, az új rendszer működésének megkezdését követően a tagállamokban felmerülő további üzemeltetési költségek a Belső Biztonsági Alap nemzeti programjai keretében lennének támogathatók (megosztott irányítás). A rendszer működése azonban a jelenlegi többéves pénzügyi keret végét követően fog megkezdődni, következtetésképpen a finanszírozást a következő többéves pénzügyi keretre vonatkozó megbeszélések során kell mérlegelni. Mind az eu-LISA ügynökségnek, mind pedig az Európai Határ- és Parti Őrségnek szüksége lesz további emberi és pénzügyi erőforrásokra az ETIAS-rendeletben meghatározott új feladataik elvégzéséhez. Az eu-LISA tekintetében a fejlesztési szakasz 2018-tól kezdődik, míg az Európai Határ- és Parti Őrségnek fel kell felkészülnie az üzemeltetési szakasz kezelésére, amely az erőforrások fokozatos bevezetését teszi szükségessé 2020 második félévétől kezdődően. Amint az a fenti 1. pontban meghatározásra került, az ETIAS rendszer 2020-tól kezdve hoz díjbevételt, amely – tekintve annak sajátos jellegét – e javaslat szerint külső címzett bevételként kezelendő. A kérelmek számára vonatkozó jelenlegi becslések alapján a díjbevétel bőségesen fedezni fogja az ETIAS közvetlen fejlesztési és üzemeltetési költségeit. Ez viszont lehetővé teszi az intelligens határellenőrzés terén felmerülő, kapcsolódó kiadások finanszírozását.

5.KIEGÉSZÍTŐ INFORMÁCIÓK Részvétel Ez a javaslat a schengeni vívmányokra épül, amennyiben érinti a külső határok átlépését. Ezért figyelembe kell venni a társult országokkal kötött különböző jegyzőkönyvekkel és megállapodásokkal kapcsolatos alábbi következményeket: Dánia: Az Európai Unióról szóló szerződéshez (EUSZ) és az Európai Unió működéséről szóló szerződéshez (EUMSZ) csatolt, Dánia helyzetéről szóló (22. sz.) jegyzőkönyv 1. és 2. cikke értelmében Dánia nem vesz részt a Tanács olyan intézkedéseinek elfogadásában, amelyek az EUMSZ harmadik részének V. címe alá tartoznak. Mivel ez a rendelet a schengeni vívmányokon alapul, Dánia az említett jegyzőkönyv 4. cikkének megfelelően az e rendeletről szóló tanácsi döntést követő hat hónapos időszakon belül határoz arról, hogy azt nemzeti jogában végrehajtja-e. Az Egyesült Királyság és Írország: A schengeni vívmányoknak az Európai Unió keretébe történő beillesztéséről szóló jegyzőkönyv 4. és 5. cikke, valamint a Nagy-Britannia és Észak-Írország Egyesült Királyságának kérésére vonatkozó, 2000. május 29-i 2000/365/EK tanácsi határozat, illetve az Írországnak a schengeni vívmányok egyes rendelkezései alkalmazásában való részvételére vonatkozó kéréséről szóló, 2002. február 28-i 2002/192/EK tanácsi határozat szerint az Egyesült Királyság és Írország nem vesz részt az (EU) 2016/399 rendeletben (Schengeni határ-ellenőrzési kódex), sem az általánosan schengeni vívmányokként ismert bármely más jogi eszközben, azaz a belső határokon történő ellenőrzés megszüntetésének szervezésére és elősegítésére vonatkozó jogi eszközökben, valamint a külső határokon történő ellenőrzésre vonatkozó kísérő intézkedésekben. E rendelet a schengeni vívmányok továbbfejlesztését jelenti, ezért az Egyesült Királyság és Írország nem vesz részt e rendelet elfogadásában, az rájuk nézve nem kötelező és nem alkalmazandó. A Bíróság C–482/08. sz., Egyesült Királyság kontra Tanács, ECLI:EU:C:2010:631 ügyben hozott ítéletével összhangban az a tény, hogy e rendelet jogalapja az EUMSZ 87. cikke (2) bekezdésének a) pontja és 88. cikke (2) bekezdésének a) pontja, valamint 77. cikke (2) bekezdésének b) és d) pontja, nem befolyásolja a fenti következtetést, mivel a bűnüldözési célú hozzáférés az ETIAS létrehozásának velejárója. Izland és Norvégia: A Tanács, valamint az Izlandi Köztársaság és a Norvég Királyság között, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodásban meghatározott eljárások alkalmazandók, mivel e javaslat a schengeni vívmányokon alapul az e megállapodás A. mellékletében meghatározottak szerint. Svájc: Ez a rendelet az Európai Unió, az Európai Közösség és a Svájci Államszövetség között létrejött, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás előírásai szerint a schengeni vívmányok rendelkezéseinek továbbfejlesztését képezi. Liechtenstein: Ez a rendelet az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv előírásai szerint a schengeni vívmányok rendelkezéseinek továbbfejlesztését képezi. Horvátország, Ciprus, Bulgária és Románia: Ez az ETIAS rendszert létrehozó rendelet az (EU) 2016/399 rendelet 6. cikkében meghatározott belépési feltételekre épül. E rendelkezést a csatlakozó tagállamoknak az Európai Unióhoz való csatlakozásuktól kell alkalmazniuk.



2016/0357 (COD) Javaslat AZ EURÓPAI PARLAMENT ÉS A TANÁCS RENDELETE az Európai Utasinformációs és Engedélyezési Rendszer (ETIAS) létrehozásáról, valamint az (EU) 515/2014 rendelet, az (EU) 2016/399 rendelet, az (EU) 2016/794 rendelet és az (EU) 2016/1624 rendelet módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 77. cikke (2) bekezdésének b) és d) pontjára, 87. cikke (2) bekezdésének a) pontjára és 88. cikke (2) bekezdésének a) pontjára, tekintettel az Európai Bizottság javaslatára,

a jogalkotási aktus tervezete nemzeti parlamenteknek való megküldését követően, Az európai adatvédelmi biztossal folytatott konzultációt követően, tekintettel az Európai Gazdasági és Szociális Bizottság véleményére, tekintettel a Régiók Bizottságának véleményére, rendes jogalkotási eljárás keretében, mivel: (1)A 2016. április 6-i, „Megerősített és intelligens információs rendszerek a határigazgatás és a biztonság szolgálatában” című bizottsági közlemény felvázolta annak szükségességét, hogy az Unió megerősítse és javítsa a határigazgatás, bűnüldözés és terrorizmusellenes fellépés terén használatos informatikai rendszereit, adatarchitektúráját és információcseréjét. E közlemény hangsúlyozza az információs rendszerek közötti interoperabilitás javításának szükségességét. Mindenekelőtt azonban meghatároz lehetséges választási lehetőségeket a meglévő információs rendszerek előnyeinek maximalizálására, és – szükség esetén – új és kiegészítő rendszerek kifejlesztésére vonatkozóan, a még meglévő információs hiányosságok kezelése érdekében. (2)A 2016. április 6-i közlemény ténylegesen azonosított egy sor információs hiányosságot. Többek között annak tényét, hogy a schengeni külső határokon tevékenykedő határrendészeti hatóságok nem rendelkeznek információval azon utazókról, akik a külső határok átlépésekor mentesülnek a vízumkötelezettség alól. A 2016. április 6-i közlemény bejelentette, hogy a Bizottság belekezd egy Európai Utasinformációs és Engedélyezési Rendszer (ETIAS) létrehozásának megvalósíthatóságát vizsgáló tanulmány készítésébe. Egy ilyen automatizált rendszer a schengeni térségbe való utazásukat megelőzően megállapítaná a vízummentes harmadik országok állampolgárainak jogosultságát, illetve hogy ezen utazás jelent-e biztonsági vagy irreguláris migrációval kapcsolatos kockázatot. (3)A 2016. szeptember 14-i „Fokozott biztonság a mobilitás korában: a terrorizmus elleni küzdelemmel kapcsolatos információcsere javítása és a külső határok megerősítése” című közleményben megerősítést nyert a külső határok biztosításának prioritása, és e közlemény konkrét kezdeményezéseket ismertetett, melyek a külső határok igazgatásának további erősítését célzó uniós reagálás felgyorsítására és szélesítésére irányulnak. (4)Szükséges az Európai Utasinformációs és Engedélyezési Rendszer (ETIAS) célkitűzéseinek és műszaki architektúrájának meghatározása, az ETIAS Központi Egység, az ETIAS Nemzeti Egységek, valamint az ETIAS Átvilágítási Testület létrehozása, az üzemeltetéssel és a kérelmezők által a rendszerbe betáplált adatok használatával kapcsolatos szabályok megállapítása, az utazási engedélyek kiadásával, illetőleg elutasításával kapcsolatos szabályok megállapítása, az adatfeldolgozás céljainak meghatározása, valamint azon hatóságok azonosítása, amelyek jogosultak az adatokhoz hozzáférni, illetve kötelesek a személyes adatok védelmét biztosítani. (5)Az ETIAS a harmadik országok azon állampolgárai esetében lenne alkalmazandó, akik a külső határok átlépésekor mentesülnek a vízumkötelezettség alól. (6)Szintén alkalmazandó lenne azon vízummentes harmadik országbeli állampolgárokra, akik az 2004/38/EK irányelv hatálya alá tartozó uniós polgárok családtagjai, illetve akik a szabad mozgás uniós jogával rendelkező harmadik országbeli állampolgárok családtagjai, akik nem rendelkeznek a 2004/38/EK irányelvben említett tartózkodási kártyával. Az Európai Unió működéséről szóló szerződés 21. cikkének (1) bekezdése kimondja, hogy minden uniós polgárnak joga van a tagállamok területén való szabad mozgáshoz és tartózkodáshoz a Szerződésekben és a végrehajtásukra hozott intézkedésekben megállapított korlátozások és feltételek betartása mellett. E korlátozásokat és feltételeket az Unió polgárainak és családtagjaiknak a tagállamok területén történő szabad mozgáshoz és tartózkodáshoz való jogáról szóló 2004/38/EK irányelv határozza meg. (7)Amint azt az Európai Unió Bírósága is megerősítette, az ilyen családtagoknak joga van belépni a tagállam területére és e célra belépési vízumot szerezni. Következésképpen, a vízumkötelezettség alól mentesülő családtagoknak szintén joguk kell, hogy legyen ahhoz, hogy megszerezzék az utazási engedélyt. A tagállamok kötelesek e személyek számára minden lehetőséget biztosítani a szükséges utazási engedély megszerzésére, melyet díjmentesen kell kiadni számukra. (8)Az utazási engedély megszerzésének joga azonban nem feltétlen, mivel annak kiadása elutasítható azon családtagok esetében, akik a 2004/38/EK irányelv értelmében veszélyt jelentenek a közrendre, a közbiztonságra vagy a közegészségügyre. Ennek fényében a családtagoktól megkövetelhető az azonosításukhoz szükséges és a jogállásukkal kapcsolatos személyes adataik megadása, de csak amennyiben ezek szükségesek az általuk esetlegesen jelentett biztonsági fenyegetés értékeléséhez. Hasonlóképpen, az utazási engedély iránti kérelmük vizsgálatának kizárólag a biztonsági szempontokra kell kiterjednie, a migrációval kapcsolatos kockázatokra nem. (9)Az ETIAS rendszernek létre kell hoznia egy utazási engedélyt olyan harmadik országbeli állampolgárok számára, akik mentesülnek azon kötelezettség alól, hogy a külső határok átlépéséhez vízummal kelljen rendelkezniük („vízumkötelezettség”), lehetővé téve annak megítélését, hogy jelenlétük a tagállamok területén jelent-e irreguláris migrációval kapcsolatos, biztonsági vagy közegészségügyi kockázatot. Az érvényes utazási engedély a tagállamok területére való belépés új feltétele lenne, ugyanakkor az utazási engedély puszta birtoklása nem jogosítaná fel automatikusan annak birtokosát a belépésre. (10)Az ETIAS rendszernek hozzá kell járulnia a magas szintű biztonsághoz, az irreguláris migráció megelőzéséhez, valamint a közegészségügy védelméhez, azáltal, hogy biztosítja a látogatóknak a külső határokon található átkelőhelyekre való érkezésüket megelőző értékelését. (11)Az ETIAS hozzá kell, hogy járuljon a határőrök által a külső határokon található átkelőhelyeknél végzett határellenőrzések megkönnyítéséhez, valamint a schengeni térségbe látogatni szándékozó olyan harmadik országbeli állampolgárok összehangolt és harmonizált értékeléséhez, akikre vonatkozik az utazási engedély meglétének követelménye. Emellett lehetővé kell tennie a kérelmezők alaposabb tájékoztatását a schengeni térségbe történő látogatásra való jogosultságukkal kapcsolatosan. Az ETIAS rendszernek továbbá hozzá kell járulnia a határellenőrzések megkönnyítéséhez a külső határokon elutasított beléptetések számának csökkentése révén. (12)Az ETIAS rendszernek szintén támogatnia kell a Schengeni Információs Rendszernek (SIS) az átadás vagy kiadatás céljából letartóztatandó személyekkel, eltűnt személyekkel, bírósági eljárásban való segítségnyújtás céljából keresett személyekkel, valamint rejtett vagy célzott ellenőrzés céljából keresett személyekkel kapcsolatos figyelmeztető jelzésekre vonatkozó célkitűzéseit. E célból az ETIAS rendszernek a kérelemfájlokat automatikusan össze kell vetnie a SIS-ben található, megfelelő figyelmeztető jelzésekkel. Ezen adatfeldolgozásra a SIS támogatása céljából kerül sor. Ennek megfelelően az ilyen összehasonlításból származó valamennyi találatot el kell tárolni a SIS-ben. (13)Az ETIAS egy nagyméretű információs rendszerből, az ETIAS Információs Rendszerből, a központi csapatból, az ETIAS Központi Egységből, a nemzeti csapatokból, valamint az ETIAS Nemzeti Egységekből tevődne össze. (14)Az ETIAS Központi Egységnek az Európai Határ- és Partvédelmi Ügynökség részét kell képeznie. Az ETIAS Központi Egység lenne felelős az automatikus folyamat során elutasított utazási engedély iránti kérelmek ellenőrzéséért, annak megállapítása érdekében, hogy egy adott kérelmező személyes adatai egyeznek-e a találatot eredményező egyén személyes adataival, továbbá felelős lenne az átvilágítási szabályokért és a kérelmek feldolgozásának rendszeres ellenőrzéséért. Az ETIAS Központi Egység a hét minden napján, napi 24 órában működne.

(15)Minden tagállamnak létre kellene hoznia egy ETIAS Nemzeti Egységet, amely elsősorban annak vizsgálatáért lenne felelős, hogy kiadjanak vagy elutasítsanak-e egy adott utazási engedélyt, valamint e tárgyban a határozatok meghozataláért. Az ETIAS Nemzeti Egységeknek együtt kellene működniük egymással és az Europollal a kérelmek elbírálása céljából. Az ETIAS Nemzeti Egységek a hét minden napján, napi 24 órában működnének. (16)A céljai megvalósítása érdekében az ETIAS rendszernek biztosítania kell egy online kérelmi formanyomtatványt, amelyen a kérelmezőnek nyilatkoznia kell a személyazonosságáról, az úti okmányáról, a lakóhelyének adatairól, az elérhetőségeiről, az iskolai végzettségéről, a jelenlegi foglalkozásáról, arról, hogy családtagja-e egy uniós polgárnak vagy a szabad mozgás uniós jogával rendelkező harmadik országbeli állampolgárnak, és nem rendelkezik tartózkodási kártyával, ha a kérelmező kiskorú, akkor a felelős személy azonosító adatairól, valamint válaszolnia kell egy sor, a hátterére vonatkozó kérdésre (függetlenül attól, hogy a kérelmező szenved-e bármely esetlegesen járványt okozó betegségben, az Egészségügyi Világszervezet (WHO) Nemzetközi Egészségügyi Szabályzatában (IHR) meghatározottak szerint, illetőleg egyéb fertőző vagy ragályos, parazitás megbetegedésben, szerepel-e a bűnügyi nyilvántartásokban, járt-e háborús övezetekben, illetőleg született-e a kérelmezőre vonatkozó kiutasítási határozat vagy a terület elhagyására felszólító határozat). A kérelmezők egészségügyi adataihoz való hozzáférés csak annak eldöntéséhez lenne engedélyezett, hogy az adott személyek veszélyt jelentenek-e a közegészségügyre. (17)Az ETIAS rendszernek be kell fogadnia a kérelmező nevében más által benyújtott kérelmeket is olyan esetekben, amikor egyes utasok bármilyen okból nincsenek abban a helyzetben, hogy maguk nyújtsák be a kérelmüket. Ilyen esetekben a kérelmet az utas által meghatalmazott harmadik személynek vagy az utasért törvényesen felelős személynek kell benyújtania, feltéve, hogy e személynek az azonosító adatait feltüntetik a kérelmi formanyomtatványon. (18)A kérelem véglegesítéséhez valamennyi 18. életévét betöltött kérelmezőnek díjat kell fizetnie. A fizetéseket egy bank vagy pénzügyi közvetítő kezelné. Az elektronikus fizetés biztosításához szükséges adatokat csak a pénzügyi tranzakciót végrehajtó bank vagy pénzügyi közvetítő részére kellene megadni, ezek nem képeznék az ETIAS rendszerben tárolt adatok részét. (19)A legtöbb utazási engedély perceken belül kiadásra kerülne, az engedélyek egy kisebb részének kiadása azonban 72 óráig is eltarthatna. Kivételes esetekben, amikor arról értesítik a kérelmezőt, hogy hiánypótlásként további információkat vagy dokumentumokat kell benyújtania, az eljárás akár két hétig is eltarthatna. (20)A kérelmező által szolgáltatott személyes adatok ETIAS általi feldolgozása kizárólagosan a következő célokat szolgálhatja: az (EU) 2016/399 rendeletben megállapított jogosultsági kritériumoknak való megfelelés előzetes ellenőrzése; annak értékelése, hogy a kérelmező esetében fennáll-e az irreguláris migráció valószínűsége; illetőleg annak értékelése, hogy a kérelmező belépése az Unió területére veszélyt jelenthet-e az Unióban a biztonságra vagy a közegészségügyre. (21)Az ilyen kockázatok értékelését nem lehet elvégezni anélkül, hogy feldolgoznánk a fenti (16) preambulumbekezdésben felsorolt személyes adatokat. A kérelmekben foglalt személyes adatok minden egyes elemét össze kell hasonlítani az információs rendszerekben (a Schengeni Információs Rendszer (SIS), a Vízuminformációs Rendszer (VIS), az Europol adatai, az Interpol ellopott vagy elveszett úti okmányokat tartalmazó adatbázisa (SLTD), a határregisztrációs rendszer (EES), az Eurodac, az Európai Bűnügyi Nyilvántartási Információs Rendszer (ECRIS), illetve az Interpol figyelmeztető jelzésekkel társított úti okmányokat tartalmazó adatbázisa (Interpol TDAWN)) rögzített adatrekordban, fájlban vagy figyelmeztető jelzésben szereplő adatokkal, vagy az ETIAS figyelőlistával, illetve az egyedi kockázati mutatókkal. Az összehasonlításhoz használt személyes adatok kategóriáit a lekérdezett információs rendszerekben, az ETIAS figyelőlistában, illetve az egyedi kockázati mutatókban szereplő adatkategóriákra kell korlátozni. (22)Az összehasonlítást automatizált eszközökkel kell lefolytatni. Amikor egy ilyen összehasonlítás azt mutatja, hogy egyezés („találat”) áll fenn egy kérelemben szereplő valamilyen személyes adat (vagy adatok kombinációja) és a fenti információs rendszerekben található valamely adatrekord, fájl vagy figyelmeztető jelzés, az ETIAS figyelőlistában szereplő személyes adatok, illetve az egyedi kockázati mutatók között, a kérelem feldolgozását manuálisan kell elvégeznie a kérelmező nyilatkozata szerinti első belépési tagállam ETIAS Nemzeti Egységének. Az ETIAS Nemzeti Egység által elvégzett értékelés eredményeként határozat kell, hogy szülessen arról, hogy az utazási engedélyt kiadják-e vagy sem. (23)Az automatizált feldolgozás eredményezheti az engedély kiadását. A várakozások szerint a legtöbb kérelem pozitív elbírálásban részesül majd az automatizált eszközök révén. Nem lehet elutasítani egy utazási engedélyt pusztán a kérelemben szereplő személyes adatok automatizált feldolgozására alapozva. Ennek okán azokat a kérelmeket, amelyek találatot eredményeztek, az egyik ETIAS Nemzeti Egységnek kell manuálisan értékelnie. (24)Azon kérelmezőknek, akiknek elutasították az utazási engedély iránti kérelmét, jár a jogorvoslati eljáráshoz való jog. A jogorvoslati eljárást a kérelemről szóló határozatot meghozó tagállamban, e tagállam nemzeti jogának megfelelően kell lefolytatni. (25)Az átvilágítási szabályokat kell alkalmazni a kérelemfájl elemzéséhez, lehetővé téve az ETIAS Központi Rendszerben szereplő kérelemfájlban rögzített adatok és a korábban azonosított irreguláris migrációval kapcsolatos, biztonsági vagy közegészségügyi kockázatoknak megfelelő egyedi kockázati mutatók összehasonlítását. Az egyedi kockázati mutatók meghatározásához felhasznált kritériumok semmilyen körülmények között nem alapulhatnak egy adott kérelmező faji vagy etnikai hovatartozásán, politikai véleményén, vallási vagy világnézeti meggyőződésén, szakszervezeti tagságán, szexuális életén vagy szexuális irányultságán. (26)Létre kell hozni egy ETIAS figyelőlistát az ETIAS kérelemfájlokban szereplő adatok és az olyan személyekhez kapcsolódó információk közötti összefüggések azonosítása érdekében, akiket egy súlyos bűncselekmény vagy terrorcselekmény elkövetésével gyanúsítanak, illetőleg akikről tényszerű bizonyítékok vagy megalapozott indokok alapján feltételezhető, hogy súlyos bűncselekményt vagy terrorcselekményt fognak elkövetni. Az ETIAS figyelőlista az Europol által az (EU) 2016/794 rendelet 18. cikke (2) bekezdésének a) pontja értelmében feldolgozott adatoknak és az Europol e rendelet végrehajtására szolgáló Integrált Adatkezelési Koncepciójának részét kell képeznie. A tagállamok számára lehetővé kell tenni, hogy amikor információt szolgáltatnak az Europolnak, megállapíthassák azon célt vagy célokat, amelyek érdekében az információ feldolgozásra kerül, beleértve annak a lehetőségét is, hogy az ETIAS figyelőlistára korlátozzák ezt a feldolgozást. (27)A biztonsági fenyegetések új formáinak, valamint az irreguláris migráció és a közegészségügyi veszélyek új mintáinak folyamatos megjelenése hatékony válaszokat igényel, és ezek ellen modern eszközök segítségével kell felvenni a harcot. Mivel ezek az eszközök jelentős mennyiségű személyes adat feldolgozásával járnak, megfelelő biztosítékokat kell bevezetni annak érdekében, hogy a magánélet védelméhez való jogba és a személyes adatok védelméhez való jogba történő beavatkozás olyan mértékűre korlátozódjon, ami egy demokratikus társadalomban szükséges. (28)Ennél fogva a személyes adatokat biztonságosan kell tárolni az ETIAS rendszerben; az adatokhoz való hozzáférést a szigorúan felhatalmazott személyi állományra kell korlátozni, és az adatok semmilyen körülmények között nem használhatóak a diszkrimináció bármely formáján alapuló döntések meghozatalára. A tárolt személyes adatokat biztonságosan kell őrizni az eu-LISA eszközeiben, az Unió területén. (29)A kiadott utazási engedélyeket meg kell semmisíteni vagy vissza kell vonni, amint nyilvánvalóvá válik, hogy a kiadás feltételei nem teljesültek, illetőleg már nem teljesülnek. Különösen, ha a Schengeni Információs Rendszerben egy beléptetési tilalmat elrendelő új figyelmeztető jelzés jön létre, illetve egy elveszett vagy ellopott úti okmánnyal kapcsolatos új figyelmeztető jelzés jön létre, a Schengeni Információs Rendszernek tájékoztatnia kell az ETIAS rendszert, amelynek ellenőriznie kell, hogy ez az új figyelmeztető jelzés egyezik-e valamely érvényes utazási engedéllyel. Ebben az esetben haladéktalanul tájékoztatni kell a figyelmeztető jelzést kiadó tagállam ETIAS Nemzeti Egységét, és vissza kell vonni az utazási engedélyt. Hasonló megközelítést követve, az ETIAS figyelőlistába felvett új elemeket össze kell hasonlítani az ETIAS rendszerben tárolt kérelemfájlokkal annak ellenőrzése érdekében, hogy ezen új elemek nem egyeznek-e valamely érvényes utazási engedéllyel. Ebben az esetben, az első belépési tagállam ETIAS Nemzeti Egységének értékelnie kell a találatot, és ha szükséges, vissza kell vonnia az utazási engedélyt. Arra is lehetőséget kell biztosítani, hogy a kérelmező kérésére vissza lehessen vonni az utazási engedélyt. (30)Ha kivételes körülmények között egy tagállam humanitárius okból, nemzeti érdekből vagy nemzetközi kötelezettségei folytán szükségesnek véli, hogy engedélyezze egy harmadik ország állampolgárának a területére történő beutazást, lehetőséget kell biztosítani számára, hogy kiadhasson korlátozott területi és időbeli érvényességű utazási engedélyt. (31)A légi és tengeri fuvarozók, valamint a szárazföldön, távolsági autóbuszokkal csoportokat szállító fuvarozók kötelesek lennének az utasok beszállását megelőzően ellenőrizni, hogy az utasok rendelkeznek-e az összes olyan úti okmánnyal, amely a Schengeni Egyezmény értelmében a tagállamok területére való belépéshez szükséges. Ez magában kell, hogy foglalja annak ellenőrzését is, hogy az utasok rendelkeznek-e érvényes utazási engedéllyel. Maga az ETIAS-fájl nem lenne hozzáférhető a fuvarozók számára. A fuvarozók rendelkezésére kell, hogy álljon biztonságos internet-hozzáférés, amely kiterjed a mobil műszaki megoldások használatának lehetőségére is, és lehetővé teszi számukra az úti okmányok adatainak segítségével az adatok lekérdezését. (32)A felülvizsgált belépési feltételeknek való megfelelés érdekében a határőrök kötelesek ellenőrizni, hogy az utazók rendelkeznek-e érvényes utazási engedéllyel. Ezért a standard határ-ellenőrzési folyamat során a határőr elektronikusan beolvassa az úti okmány adatait. A Schengeni határ-ellenőrzési kódexben előírtak szerint ez a művelet el kellene, hogy indítson egy lekérdezést különböző adatbázisokban, többek között az ETIAS rendszerben, amely eredményeként megjelenik az utazási engedély aktuális jogállása. Magához az ETIAS-fájlhoz a határőr nem férhetne hozzá határ-ellenőrzési céllal. Ha nincsen érvényes utazási engedély, a határőrnek meg kell tagadnia a beléptetést, és ennek megfelelően kell elvégeznie a határ-ellenőrzési folyamatot. Ha van érvényes utazási engedély, a beléptetés engedélyezésére vagy elutasítására vonatkozó döntést a határőr hozza meg. (33)Tekintettel